ΥΠΟΒΟΛΗ ΕΚΠΡΟΘΕΣΜΟΥ ΜΙΣΘΩΤΗΡΙΟΥ ΜΕΣΩ ΤΑΧΙΣ & ΕΝΕΡΓΕΙΑΚΟ ΠΙΣΤΟΠΟΙΗΤΙΚΟ - Γενικά θέματα - Κοινότητα Λογιστών Βήμα συζητήσεων\nJanuary 13, 2016 in Γενικά θέματα\nΣύμφωνα με το άρθρο 12 Ν.4122/2015 από 1/1/16 είναι πλέον υποχρεωτική η έκδοση πιστοποιητικού ενεργειακής απόδοσης\nκαι για κτίσματα μικρότερα από 50τμ όταν αυτά ενοικιάζονται ή πωλούνται.\nΑν μπορεί κάποιος να με βοηθήσει στα εξής:\n-- Μπορεί να υποβληθεί εκπρόθεσμο μισθωτήριο μέσω ταχις με ημερομηνία 25/7/15 ή μόνο στην ΔΟΥ?\nΦυσικά θα πληρωθεί το πρόστιμο 100€!\n-- Αν υποβληθεί με αυτή την ημερομηνία 25/7/15 θα μου ζητάει πάλι την συμπλήρωση ΠΕΑ? (είναι πριν την εφαρμογή του νόμου για υποχρ/κή αναγραφή ΠΕΑ)\n-- Αυτός ο νόμος (η έκδοση πιστοποιητικού ενεργειακής απόδοσης) ισχύει και για την Δωρεάν Παραχώρηση μεταξύ τρίτων ή μόνο για τις μισθώσεις?\nΔιάβασα τον Ν.4122 αλλά και τα συχνά ερωτήματα στο gsis για τις μισθώσεις αλλά δεν μου λύνουν καμία από τις απορίες μου.\nΕλπίζω στην βοήθεια σας!\nνομίζω, (δεν το βρίσκω τώρα) πως θα χρειαστεί ΠΕΑ, γιατί παίζει ρόλο η ημερομηνία υποβολής κι όχι πότε αφορά\nΕμένα πάντως δεν μου ζήτησε ΠΕΑ (χθές) για μίσθωση με ημερομηνία έναρξης μίσθωσης 30/12/2015.\nKαλημερα αγαπητέ συνάδελφε,\nΑν το βρεις ανέβασε το παρακαλώ!\nΕγω ετειλα με ημερομηνια 15/01/2016 χωρισ να μου ζητησει Πιστοποιητικο. Δεν ξερω αν αροτερα καποια στιγμη και μετα απο έλεκχο ζητηθει.\nΔηλαδή το είχε σαν προαιρετικό όπως και πριν?\nΆσχετα με το αν η εφαρμογή της ΓΓΠΣ προϋποθέτει την καταχώριση του ΠΕΑ ή όχι για να προχωρήσει στην υποβολή, η υποχρέωση αναγραφής υφίσταται...\nΆρθρο 58, παρ. 3, ν.4342/15\nΙσχύει από 9/11/15.\n2. Σε περίπτωση παρακώλυσης κατά οποιονδήποτε τρόπο ελέγχου της ΕΥΕΠΕΝ επιβάλλεται πρόστιμο από χίλια (1.000) έως δέκα χιλιάδες (10.000) ευρώ. Τα πρόστιμα επιβάλλονται λαμβάνοντας υπόψη τη σοβαρότητα της εξεταζόμενης υπόθεσης, την απαξία των πράξεων και την επίπτωσή τους στην έκβαση του ελέγχου.\n3. Τα πρόστιμα επιβάλλονται με απόφαση του Ειδικού Γραμματέα Επιθεώρησης Περιβάλλοντος και Ενέργειας, μετά από εισήγηση της ΕΥΕΠΕΝ και κατόπιν προηγούμενης ακρόασης του ενδιαφερόμενου σύμφωνα με τα οριζόμενα στο άρθρο 6 του ν.2690/1999 (Α' 45).\nΣας ευχαριστώ συνάδελφοι για τις πληροφορίες!!!\nτο μισθωτήριο έληξε 01 Απριλίου 2016(δεν υπήρχε πιστοποιητικό)...δεν το πήραν είδηση...\nτώρα που πρέπει να ανανεωθεί τί γίνεται?\nανανέωση δεν μπορεί να γίνει διότι πέρασε η προθεσμία...σωστά?\nμπορεί να γίνει καινούργιο από 01 Μαίου 2016??? και αν ναι πρέπει να εκδοθεί πιστοποιητικό από τη στιγμή που είναι ο ίδιος ο μισθωτής???\nΗ προθεσμια σου είναι μέχρι τελος Μαιου, οποτε προλαβαίνεις.\nΣυνάδελφοι καλημέρα σας. Θα ήθελα την βοήθεια σας γιατί μέσα στον φόρτο εργασίας που έχουμε αυτή την περίοδο έχουμε και τα λάθη των πελατών και τα κόλπα του TAXIS και τα νεύρα γίνονται.....\nΠροχτές έκανα ένα μισθωτηρίο ενός πελάτη μου που νοίκιασε ένα ακίνητο. Πέρασα και το ενεργιακό πιστοποιητικό κανονικά. Σήμερα πήγαν στην ΔΕΗ να αλλάξουν το όνομα στην παροχή και τους είπαν ότι αυτή η παροχή που είναι δηλωμένη ανίκει στο άλλο του ακίνητο. Είναι ίδια διεύθυνση και ίδια τετραγωνικά. Έκανα την διόρθωση στο Ε9 και πάω να κάνω το καινούργιο μισθωτήριο και δεν βρίσκει το καινούργιο ενεργειακό πιστοποιητικό. Μόνο μία φορά χρησιμοποιήται το ΠΕΑ?\nΟΤΑΝ ΛΗΞΕΙ Η ΠΡΙΟΔΟΣ ΕΝΟΙΚΙΑΣΗΣ ΚΑΙ ΘΑ ΓΙΝΕΙ ΤΡΟΠΟΙΗΤΙΚΟ ΤΟΥ ΜΙΣΘΩΤΗΡΙΟΥ ΓΙΑ ΑΝΑΝΕΩΣΗ ΤΗΣ ΔΙΑΡΚΕΙΑΣ ΤΟΥ, ΜΕ ΤΟΝ ΙΔΙΟ ΕΝΟΚΙΑΣΤΗ, ΧΡΕΙΑΖΕΤΑΙ ΝΑ ΕΚΔΟΘΕΙ ΠΙΣΤΟΠΟΙΗΤΙΚΟ ΕΝΕΡΓΙΑΚΗΣ ΑΠΟΔΟΣΗΣ? ΤΟ ΑΚΙΝΗΤΟ ΕΙΑΙ ΕΜΒΑΔΟΥ ΚΑΤΩ ΤΩΝ 50ΤΜ ΟΠΟΤΕ ΔΕΝ ΧΡΕΙΑΖΟΤΑΝ ΕΚΔΟΣΗ ΤΟΥ ΑΠΟ ΠΡΙΝ.\nΜADAM, ρίξε και μια ματιά στο παρακάτω link, έχει ένα χρήσιμο σχετικό άρθρο...\nΗ έκδοση ΠΕΑ σε κτιριακές μονάδες με συνολική ωφέλιμη επιφάνεια μικρότερη από πενήντα τετραγωνικά μέτρα (50 τ.μ.) είναι υποχρεωτική από 1.1.2016.\nΠηγή: Taxheaven © Δείτε περισσότερα https://www.taxheaven.gr/news/news/view/id/27872\nΓια συνεργείο χρειάζεται πιστοποιητικό ενεργειακής απόδοσης ή βάσει αυτού όχι?\nΜισθωτήριο κατοικίας που έγινε 18.6.2015 με έναρξη 1.7.2015 και λήξη 30.6.2018 χωρίς να δηλωθεί ενεργειακό πιστοποιητικό.\nΘέλω από 1.8.2016 να κάνω τροποποίηση στο μίσθωμα χωρίς να αλλάξει ο μισθωτής.\nΑπό ότι ξέρω για τροποποιήσεις είδη υφιστάμενων μισθωτηρίων δεν απαιτείτε πιστοποιητικό αν δεν αλλάξει ο μισθωτής ή τα τετραγωνικά. Ποιες όμως θεωρεί υφιστάμενες;;; όλες όσες ήταν πριν από 9.11.2015 που έγινε υποχρεωτικό το πιστοποιητικό ή κάτι αλλο;;;\nΆρα στη συγκεκριμένη περίπτωση απαιτείτε να δηλωθεί ενεργειακό πιστοποιητικό ή όχι;;;;\n1 ώρα πριν, bar said:\nΠηγή: http://www.taxheaven.gr Δείτε περισσότερα https://www.taxheaven.gr/laws/circular/view/id/22964\nΣε ευχαριστώ πολύ, άρα δεν χρειάζεται ενεργειακό πιστοποιητικό καθώς είναι τροποποίηση με τον ίδιο μισθωτή\nΜια διευκρίνηση μόνο, τι σημαίνει η παράγραφος,,,,,,,,,, Επισημαίνεται ότι, οι υπόχρεοι οφείλουν σε διάστημα τεσσάρων (4) μηνών από την ημερομηνία έκδοσης της παρούσας να εκδώσουν (εφόσον δεν έχουν ήδη εκδώσει) και να συμπληρώσουν τα στοιχεία του ΠΕΑ στα σχετικά πεδία της Δήλωσης Πληροφοριακών Στοιχείων Μισθώσεων Ακίνητης Περιουσίας.\n14 ώρες πριν, bar said:\nbar, Είναι ο χρόνος που δόθηκε για την έκδοση ΠΕΑ σε αυτούς που δεν είχαν υποχρέωση αλλά με την παραπάνω απόφαση ήταν πλέον υπόχρεοι σε έκδοση ΠΕΑ.\nΡίξε και εδώ μια ματιά αν θες..https://www.taxheaven.gr/news/news/view/id/27872


Σύντομη ερμηνεία της θείας λειτουργίας. (μέρος Α'). - trikalaIN\nΣύντομη ερμηνεία της θείας λειτουργίας. (μέρος Α’).\nΌσα ψάλλουμε και όσα διαβάζουμε μέσα σ’ αυτήν, μάς προετοιμάζουν να υποδεχθούμε τα Τίμια Δώρα, το Σώμα και το Αίμα του Κυρίου μας. Το πρώτο μέρος της Θείας Ευχαριστίας ονομάζεται Λειτουργία του Λόγου και περιλαμβάνει δεήσεις, αντιφωνικές ψαλμωδίες, το Αποστολικό Ανάγνωσμα και το Ευαγγέλιο. Αυτό το προσιτό τμήμα, έως τον Χερουβικό Ύμνο, επιτρέπεται να το παρακολουθούν και οι Κατηχούμενοι, δηλαδή όσοι προετοιμάζονται για το Άγιο Βάπτισμα.


Όλγα Γεροβασίλη «Ν.Δ. - ΠΑΣΟΚ δεν μπορούν να ξεπεράσουν τον εναγκαλισμό»... - Ξυπνήστε ρε\nΌλγα Γεροβασίλη «Ν.Δ. - ΠΑΣΟΚ δεν μπορούν να ξεπεράσουν τον εναγκαλισμό»...\n12/24/2017 06:00:00 μ.μ.\nΤην άποψη ότι «σύντομα θα μπουν οριστικά τίτλοι τέλους στη μνημονιακή περιπέτεια» εξέφρασε η Όλγα Γεροβασίλη σχολιάζοντας πως «η Νέα Δημοκρατία και...\nτο ΠΑΣΟΚ δείχνουν να\nμη μπορούν να ξεπεράσουν τον εναγκαλισμό που τους έφερε στην αντιπολίτευση» εκφράζει.\n"Το μόνο κράτος που θέλουν να καταργήσουν οι νεοφιλελεύθεροι "αντικρατιστές" είναι το κοινωνικό, αφήνοντας το πελατειακό στη θέση του, προκειμένου τα ιδιωτικά συμφέροντα που εκπροσωπούν και εξυπηρετούν να παραμείνουν κράτος εν κράτει."\nΑνώνυμος 24 Δεκεμβρίου 2017 - 6:07 μ.μ.\nΖαμαν φου καραχωριάτα τι κάνει η μπαταχτσού νδ και το κλεφτοπασοκ. Το μόνο σίγουρο είναι πως εσένα πρησμένη, κανείς δεν σε ξεπερνάει στον τραχανά, τα κουσκούσια και τα γιουφκάδια που κάνεις με βουβαλίσιο γάλα !\nΑνώνυμος 24 Δεκεμβρίου 2017 - 6:56 μ.μ.\nπιαστον σφιχτα και γλυφτονε\nΣΥΡΙΖΑ /ΑΝΕΛ φυσιολογικός εναγκαλισμός ; άρα ρε καραγκούνα τι έχουμε να ακούσουμε ακόμη από σας τους ΑΠΑΤΕΩΝΕΣ , ΨΕΥΤΕΣ , ΛΑΜΟΓΙΑ ...........


Υποτροφίες για φοιτητές (23 Φλεβ- 1 Μαρτ) - Y-olo.gr\nΥποτροφίες για φοιτητές (23 Φλεβ- 1 Μαρτ)\nΚαι αυτή την εβδομάδα, όμιλοι, κληροδοτήματα και πανεπιστήμια προσφέρουν δεκάδες υποτροφίες σε φοιτητές για σπουδές στο εξωτερικό και στην Ελλάδα.\n-Ο Όμιλος ΕΛΛΗΝΙΚΑ ΠΕΤΡΕΛΑΙΑ ανακοινώνει ετήσιο Πρόγραμμα Υποτροφιών για Μεταπτυχιακές Σπουδές στις χώρες: Ηνωμένο Βασίλειο, Ηνωμένες Πολιτείες Αμερικής, Καναδάς, Γαλλία, Γερμανία, Ελβετία, Ολλανδία (αγγλόφωνα προγράμματα).\nΕπιστημονικοί κλάδοι σπουδών:\n1. Δύο υποτροφίες για μεταπτυχιακές σπουδές σε θεματικές ενότητες, που αφορούν Τομείς της Μηχανικής με έμφαση στη Διύλιση και Εμπορία Πετρελαιοειδών\n2. Τέσσερις υποτροφίες για μεταπτυχιακές σπουδές σε θεματικές ενότητες, που αφορούν Επιστήμες Οικονομίας και Διοίκησης με εφαρμογές στη Διύλιση και Εμπορία Πετρελαιοειδών\n3. Μία υποτροφία για μεταπτυχιακές σπουδές στην Έρευνα και Εκμετάλλευση Υδρογονανθράκων.\nΚαταληκτική ημερομηνία υποβολής αιτήσεων: 30 Απριλίου 2015. Για περισσότερες πληροφορίες οι ενδιαφερόμενοι μπορούν να επικοινωνούν με τα τηλέφωνα 210 - 6302648, 210 – 7725113.\n- Το Ίδρυμα «Χρυσόστομος Βογιατζής» θα χορηγήσει τέσσερις υποτροφίες για σπουδαστές στα Α.Ε.Ι. καθώς και μία υποτροφία για μεταπτυχιακές σπουδές σε Α.Ε.Ι. του εξωτερικού για το ακαδημαϊκό έτος 2014 – 2015. Δικαίωμα υποτροφίας έχουν μόνο οι απόφοιτοι του Β' Λυκείου Κιλκίς, που σπουδάζουν στα Α.Ε.Ι. της χώρας ή που πραγματοποιούν μεταπτυχιακές σπουδές στο εξωτερικό και διακρίνονται για την επιμέλειά τους, της υψηλή τους επίδοση και το ήθος τους, αλλά στερούνται οικονομικών πόρων. Οι ενδιαφερόμενοι για διευκρινίσεις μπορούν να επικοινωνούν με τον κ. Δημοσθένη Κουσκούκη στο τηλέφωνο 2341022248. Αιτήσεις μέχρι 10-04-2015.\n-Το Αριστοτέλειο Πανεπιστήμιο Θεσσαλονίκης ανακοινώνει τη χορήγηση - κατόπιν επιλογής - μίας υποτροφίας εσωτερικού σε μεταπτυχιακό φοιτητή του Τμήματος Μηχανολόγων Μηχανικών του Α.Π.Θ., από τα έσοδα της «Δωρεάς στη μνήμη Νικολάου Κατσανίκα». Οι υποψήφιοι που θα καταθέσουν αίτηση για τη χορήγηση της υποτροφίας θα πρέπει να πληρούν τις παρακάτω προϋποθέσεις:\nα) να είναι ηλικίας μέχρι 36 ετών, ελληνικής ιθαγένειας ή καταγωγής,\nβ) να κάνουν μεταπτυχιακές σπουδές ή έρευνα στο Τμήμα Μηχανολόγων Μηχανικών του Α.Π.Θ. κατά προτεραιότητα στο Εργαστήριο Στοιχείων Μηχανών και Μηχανολογικού Σχεδιασμού,\nγ) να κατάγονται από τη Βλάστη του Ν. Κοζάνης και μη υπαρχόντων υποψηφίων από τη Βλάστη του Ν. Κοζάνης θα προτιμούνται οι υποψήφιοι που κατάγονται από τη Θεσσαλονίκη.\nΣε περίπτωση πολλών υποψηφίων οι οποίοι πληρούν τους παραπάνω όρους θα προτιμάται όποιος έχει την μεγαλύτερη οικονομική αδυναμία. Οι υποψήφιοι για τη χορήγηση της υποτροφίας θα πρέπει να καταθέσουν αίτηση στο Τμήμα Κληροδοτημάτων του Α.Π.Θ. ( 2ος όροφος κτιρίου Διοίκησης Παν/μίου , τηλ. 99-5214/ ΦΑΞ: 2310/995213), αυτοπροσώπως ή ταχυδρομικώς.\nΚαταληκτική Ημερομηνία: 17 Μαρτίου 2015.\nΤο ύψος της υποτροφίας ανέρχεται στο ποσό των 400€ το μήνα.\nTAGS yolo, φοιτητές, υποτροφίες, χρήματα, σπουδές, μεταπτυχιακό\nΘέλεις χρήματα για τις σπουδές σου;\nΧρήματα για σπουδές


ΔΙΑΙΤΑ ΤΗΣ ΠΑΤΑΤΑΣ: Χάστε Έως Και 4 Κιλά Σε μόλις..\nΌλοι θέλουμε να χάσουμε βάρος σωστά και θέλουμε να το χάσουμε γρήγορα!!! Σήμερα θα μάθετε πώς να διώξετε τα περιττά κιλά με τη βοήθεια της πατάτας. Θα σας δείξουμε μια πολύ απλή, αλλά εξαιρετικά αποτελεσματική διατροφή, η οποία θα σας βοηθήσει να απαλλαγείτε από το λίπος της κοιλιάς και να χάσετε βάρος άμεσα!\nΕκτός από τις πατάτες, στη διατροφή αυτή συμπεριλαμβάνεται και γιαούρτι με χαμηλά λιπαρά. Το άμυλο που περιέχουν οι πατάτες, μαζί με το γαλακτικό οξύ από το γιαούρτι με χαμηλά λιπαρά, παρέχει στο σώμα την επαρκή ημερήσια ποσότητα θερμίδων. Το άμυλο, όταν συνδυάζεται με νερό, σας κάνει να αισθάνεστε χορτάτοι.\nΔιαρκεί για 3 ημέρες και μπορείτε να χάσετε έως και 4 κιλά. Απλά ακολουθήστε τις απλές οδηγίες και μην αντικαταστήσετε τις βραστές πατάτες με τηγανητές!\nΣημείωση: Οι βραστές πατάτες περιέχουν βιταμίνες, μέταλλα και ίνες – κάτι που θα σας βοηθήσει να επιταχύνετε και να βελτιώσετε την πέψη σας.\nΘα πρέπει να γνωρίζετε ότι 100 γραμμάρια πατάτας έχουν μόνο 75 θερμίδες. Το γιαούρτι ρυθμίζει τη λειτουργία του πεπτικού συστήματος, καταπολεμά την κατακράτηση υγρών και αποβάλλει τις τοξίνες από το σώμα.\n– Είναι απαραίτητο να πίνετε μεγάλες ποσότητες υγρών.\n– Να αποφεύγετε την έντονη φυσική δραστηριότητα. Μπορείτε να κάνετε ελαφριάς μορφής yoga, λίγο περπάτημα ή διατάσεις, ώστε να ενεργοποιήσετε τον μεταβολισμό σας.\n– Αυτή η δίαιτα δεν συνιστάται για έγκυες γυναίκες και παιδιά.\n– Συμβουλευτείτε τον γιατρό ή τον διαιτολόγο σας πριν ξεκινήσετε τη δίαιτα, ειδικά αν αντιμετωπίζετε κάποιο πρόβλημα υγείας.\nΤο πλεονέκτημα αυτής της δίαιτας είναι ότι έχει μικρή διάρκεια, ενώ επιτυγχάνει γρήγορα αποτελέσματα.


ΚΥΡΙΑΚΟΣ - Ελληνικός Σύλλογος Προστασίας Ιπποειδών\nΑΛΟΓΑ ΣΤΟ ΠΑΡΕΛΘΟΝ\nΕδώ δίπλα μας, στο Κορωπί, ούτε πέντε λεπτά από το κέντρο. Δεμένος στη σαπισμένη καρότσα αγροτικού, με δύο μέτρα σχοινί. Στο έλεος του ήλιου και της βροχής με εξαίρεση τις ώρες που η στέγη έριχνε στο πλάι τη σκιά της. Για φαγητό πεταμένες μελιτζάνες, χώματα με κοπριές, ίχνη από σπόρους σιταριού…\nΜικροσκοπικός, κοκαλιασμένος, εξαθλιωμένος. Ο γαϊδαράκος αυτός φορτώθηκε κάποτε από τη Μάνη σε αγροτικό, για να έρθει δώρο στα εγγόνια. Το σχέδιο δεν ευδοκίμησε και ο δύστυχος έμεινε μόνιμα δεμένος στη παλιά καρότσα.\nΘα πέθαινε αυτό είναι σίγουρο. Ο ηλικιωμένος ιδιοκτήτης δεν μπήκε στο κόπο να μάθει τι ανάγκες έχει. Θυμόταν σαν παιδί τα άλογα και τα γαϊδούρια να βόσκουν στα γύρω χωράφια, αλλά του φάνηκε ότι είναι ίδιο να δέσει το ζώο στη καρότσα και να πετάει ότι περισσεύει από τα κηπευτικά (που είναι όλα ακατάλληλα).\nΗ επιχείρηση διάσωσης ευτυχώς ήταν γρήγορη και με καλό συντονισμό, μαζί με τη πολύτιμη βοήθεια της Γαιδουροχώρας.\nΕχει περάσει αρκετός καιρός τώρα και η υγεία του Κυριάκου έχει αποκατασταθεί. Τώρα ευχόμαστε να βρει μια υπεύθυνη οικογένεια που θα τον υιοθετήσει και θα του προσφέρει μια ευτυχισμένη και ασφαλή ζωή.\nΑν σας ενδιαφέρει να υιοθετήσετε τον Κυριάκο, παρακαλούμε να κατεβάσετε την Φόρμα Υιοθεσίας και να μας την στείλετε.\nΑν σας ενδιαφέρει να κάνετε αναδοχή τον Κυριάκο, παρακαλούμε να συμπληρώσετε την Φόρμα Αναδοχής.\nΣΤΗΡΙΞΤΕ ΤΗ ΔΡΑΣΗ ΜΑΣ!\nEUROBANK IBAN GR6902603540000200200580741\nALPHA BANK ΙΒΑΝ: GR3401403410341002002000058\nHellenic Society for Equine Welfare\n3rd Km Myrrinountos Street\nT. 22990 49227\nM. 6979 090 513\nCharity Registered Number\nCopyright © 2022 Hellenic Society for Equine Welfare. All rights reserved.


ElectricalNews - Ηλεκτρολογικά-Τεχνολογικά νέα & Τεχνικά άρθρα - Επικίνδυνο ηλεκτρολογικό υλικό στην αγορά. Αποσύρεται!\nΕπικίνδυνο ηλεκτρολογικό υλικό στην αγορά. Αποσύρεται!\nΤο Τμήμα Ηλεκτρομηχανολογικών Υπηρεσιών πληροφορεί\nτο καταναλωτικό κοινό ότι έχει εντοπίσει στην αγορά (κυρίως της Κύπρου) προϊόν, το οποίο δεν συμμορφώνεται με τις βασικές απαιτήσεις ασφάλειας της οδηγίας για τον Ηλεκτρολογικό Εξοπλισμό Χαμηλής Τάσης (LVD).\nΤο 3-pole + N εμπερικλείει ουσιαστικούς και σοβαρούς κινδύνους ασφάλειας ενώ το 1-pole + N εμπερικλείει ουσιαστικούς κινδύνους ασφάλειας.\nΩς εκ τούτου, έχει διατάξει την απόσυρσή του από την αγορά. Το υλικό είναι το παρακάτω...\nΤώρα, για να λέμε και του στραβού το δίκαιο, προσωπικά τέτοια μάρκα υλικού δεν έχω συναντήσει μπροστά μου 30 χρόνια. Τώρα αν κάποιος το χρησιμοποιεί, ας προσέχει τα σχετικά. Στην Κύπρο μπορεί να εισάγεται αρκετά. Εδώ μόνο σε φωτογραφίες το έχω δει, καθώς επίσης ρελέ διαρροής τύπου S μόνο στους τιμοκαταλόγους βλέπουμε. Εδώ καλά καλά δεν βάζουνε απλό, ''S'' θα βάλουνε και μάλιστα 300mA; Τεσπα, ας προσέχουν στην Αγαπημένη μας Κύπρο...\nΠερισσότερα σε αυτή την κατηγορία: « Κινητά - Κεραυνοί... είναι άραγε επικίνδυνο;\tΤραγικός θάνατος: Έπαθε ηλεκτροπληξία και έπεσε από την ταράτσα... »


Νυχτερινή Πένα: Εκατό Αναγνώστες\nΠριν από τέσσερις μέρες απέκτησα τον εκατοστό μου αναγνώστη, αναγνώστρια για να είμαστε ακριβείς, την Emma. Το γεγονός αυτό με έβαλε σε κάποιες σκέψεις.\nΌταν πριν από περίπου ενάμισο χρόνο ξεκίνησα να γράφω για το ιστολόγιο δεν το φανταζόμουν ότι θα υπήρχαν πολλοί αναγνώστες εκεί έξω που θα ενδιαφέρονταν να διαβάζουν όσα γράφω, πολλοί και σε τακτική βάση, σχολιάζοντας κιόλας τα κείμενά μου.\nΣ' αυτό το διάστημα πέρασα δυσκολίες αλλά και ευτυχισμένες στιγμές, μπελάδες με τη δουλειά αλλά και συγγραφικές περιπέτειες. Ακόμα αγάπησα την μοναδική μου πριγκίπισσα και έγραψα τόσα πολλά για εκείνη. Σε όλα αυτά είσασταν μαζί μου διαβάζοντας τα κείμενά μου για το κάθε τι και τις ιστορίες μου, σχολιάζοντας, συμβουλεύοντας και δίνοντας ευχές.\nΕυχαριστώ που είσαστε μαζί μου σε αυτήν την διαδρομή, σημαίνει πολλά για' μενα η παρουσία όλων και του καθένα σας ξεχωριστά εδώ.\nΕίμαστε κοντά σου (τολμώ να βάζω πληθυντικό γιατί θεωρώ οτι πολλοί θα νοιώθουν το ίδιο),\nγιατί ήδη μοιραστήκαμε πράγματα, σκέψεις, συναισθήματα, προβληματισμούς, διλήμματα, χαμόγελα και δάκρυα. Αυτή είναι η μαγεία του ιστολογίου. Πάει όσο βαθειά θέλεις να πας και δεν σε απογοητεύει. Μπορεί να μη ξέρω ποιό είναι το πραγματικό σου όνομα και τί χρώμα έχουν τα μάτια σου αλλά ξέρω ήδη πολλά από εκείνα που υπάρχουν στην άκρη της πένας σου και στην άκρη της σκέψης σου και ξέρεις κι εσύ αντίστοιχα για μένα. Και κάτι απ όσα λές είναι και δικό μου μ έναν τρόπο. Και κάτι απ όσα λέω είναι και δικό σου μ εναν άλλον, άρα υπήρξε και υπάρχει Συνάντηση. Όποιος μπαίνει κάπου, είναι γιατί τον αγγίζουν αυτά που επικοινωνεί ο χώρος. Αυτό το στοιχείο είναι ουσιαστικό και όχι επιφανειακό. Καλώς κάνεις και υπάρχεις εδώ. Μ αρέσουν αυτά που διαβάζω και γιαυτό μπαίνω. Μ αρέσουν και αυτά που διακρίνω ανάμεσα στις γραμμές.\nΚαλή σου Κυριακή καλέ μου Φίλε.\n27 Φεβρουαρίου 2011 - 1:32 μ.μ.\nΡεγγίνα μου ευχαριστώ, ακριβώς έτσι είναι, το έθεσες πολύ όμορφα. Μοιραζόμαστε τη χαρά μας, βοηθάμε τον κάθένα μας να σηκώσει το σταυρό της θλίψης του, μαθαίνουμε και διασκεδάζουμε μαζί. Γι' αυτο συνεχίζω να γράφω και να επισκέπτομαι ιστολόγια.\nΕυχαριστώ για τα καλά σου λόγια και εύχομαι να έχεις και συ μια όμορφη Κυριακή και μια καλή βδομάδα.\nΥΓ: Ξέρεις το σχόλιό σου αυτό είναι το πιο μεγάλο που έχει γίνει ποτέ σε ανάρτησή μου.\n27 Φεβρουαρίου 2011 - 5:49 μ.μ.\n1 0 0 ! ! !\nεναμιση χρονο;;σε λιγο κλεινω κι εγω ενα χρονο,θα κανω μια σχετικη αναρτηση(θα αναφερω κι εσενα)...μονο εξι μηνες μεγαλυτερος;;;;;;;;;\n27 Φεβρουαρίου 2011 - 5:54 μ.μ.\nΝαι είμαι μόνο έξι μήνες περισσότερο στον κόσμο των ιστολογίων.\nΈτσι μπράβο καλέ μου φίλε!!!\nΝα γεμίζεις κι εδώ (υποθέτω στην real life τους έχεις!) φίλους!!!!!\nΝα συνεχίσεις να μας γεμίζεις τις στιγμές μας με τα όμορφα κείμενα σου!\n28 Φεβρουαρίου 2011 - 11:15 π.μ.\nΚαλημέρα κοριτσάκι με τις μπούκλες. Ευχαριστώ για τα καλά σου λόγια. Ναι, θα συνεχίσω να γράφω. Σήμερα θα μπει κιόλας καινούριο κείμενο, το καθιερωμένο ιστολόγιο του μήνα.\n28 Φεβρουαρίου 2011 - 12:05 μ.μ.\nΝΑ ΓΕΜΙΣΕΙ ΑΚΟΜΑ ΠΙΟ ΠΟΛΛΟΥΣ ΦΙΛΟΥΣ ΤΟ ΣΠΙΤΙΚΟ ΣΟΥ ΓΙΑ ΝΑ ΣΕ ΔΙΑΒΑΖΟΥΝ ΟΠΩΣ ΟΛΟΙ ΕΜΕΙΣ ΠΟΥ ΕΡΧΟΜΑΣΤΕ.ΕΥΧΟΜΑΙ ΝΑ ΕΙΣΑΙ ΓΙΑ ΠΟΛΛΑ ΑΚΟΜΑ ΧΡΟΝΙΑ ΕΔΩ ΣΤΗ ΓΕΙΤΟΝΙΑ ΜΑΣ.\n28 Φεβρουαρίου 2011 - 8:25 μ.μ.\nΕυχαριστώ καλέ μου φίλε JK για τις ευχές, εύχομαι και σε' σενα καλό μήνα, όμορφο και φωτεινό.\n28 Φεβρουαρίου 2011 - 8:45 μ.μ.


Τι ειναι το δηλητήριο της μέλισσας - MELISSOCOSMOS\nHome Μελισσοκομία Τι ειναι το δηλητήριο της μέλισσας\nΤι ειναι το δηλητήριο της μέλισσας\nΠέμπτη, Ιανουαρίου 03, 2019 Μελισσοκομία,\nΓράφει ο Γιάννης Μπατσής\nΗ επιθετικότητα είναι το μόνο αμυντικό όπλο που διαθέτει η μέλισσα για να προστατέψει το γλυκό προϊόν της. Ποτέ δεν κεντρίζει χωρίς λόγο. Έτσι και αλλιώς μετά το κέντρισμα πεθαίνει γιατί αφήνει πάνω στο δέρμα σαν ενθύμιο το κεντρί της, που μοιάζει στην άκρη με μικροσκοπικό αγκίστρι και μαζί με αυτό βγαίνουν και τα έντερά της που συνδέονται με αυτό.\nΤο δηλητήριο της μέλισσας είναι ένα πολύπλοκο μείγμα χημικών ουσιών, που ασκεί φαρμακευτική δράση και επηρεάζει τη φυσιολογία ενός οργανισμού. Περιέχει ένζυμα, πρωτεΐνες, πεπτίδια, μεταλλικές ουσίες, οργανικά οξέα, φορμικό οξύ, αντιβιοτικές ουσίες και κυστίνη.\nΤο δηλητήριο των μελισσών συλλέγεται με τη μέθοδο της ηλεκτρικής διεγέρσεως (electrostimulation method). Παρόμοια μεθοδολογία έχει χρησιμοποιηθεί και για τη συλλογή του δηλητηρίου των σφηκών χωρίς όμως να έχει καθιερωθεί σε εμπορικό επίπεδο γιατί αυξάνει υπέρμετρα την επιθετικότητα των εντόμων.\nΈτσι το δηλητήριό τους συλλέγεται από τους ειδικούς σάκους των εντόμων μετά βαθεία κατάψυξη των φωλεών.\nΜειονέκτημα της μεθόδου αυτής είναι η παρουσία πρωτεϊνών του σάκκου στο εκχύλισμα και η "μόλυνση" του τελικού προϊόντος.\nΗ παρουσία της ισταμίνης στο δηλητήριο της μέλισσας είναι γνωστή από το 1936. Παρά ταύτα μόλις το 1982 με ειδική μέθοδο προσδιορίστηκε ότι η περιεκτικότητα σε ισταμίνη είναι περίπου 1%. Στο δηλητήριο περιέχονται επίσης σε μικρότερες ποσότητες, αμινοξέα, νοραδρεναλίνη και ντοπαμίνη, πεπτίδια, φωσφολιπίδια και υδατάνθρακες.\nΌσον αφορά τα πεπτίδια, η μελιτίνη αποτελεί το 50% του συνόλου του δηλητηρίου.\nΠροσβάλλει το κεντρικό νευρικό σύστημα προκαλώντας γενικευμένους σπασμούς, δρα στην καρδιά και το κυκλοφορικό σύστημα προκαλώντας βραδυκαρδία, επαγωγικές διαταραχές και αρρυθμίες ενώ συμμετέχει και στις εκδηλώσεις από το γαστρεντερικό σύστημα.\nΤο πεπτίδιο απαμίνη που αποτελεί το 2% του βάρους του δηλητηρίου δρά στους λείους μύες, τους νευρώνες, τα μυικά κύτταρα και τα ηπατικά κύτταρα, προκαλεί γενικευμένους σπασμούς ενώ προκαλεί και συμπτώματα από το γαστρεντερικό σύστημα.\nΤο ένζυμο φωσφολιπάση Α2 αποτελεί το 12-14% των συστατικών του δηλητηρίου και είναι ιδιαίτερα κυτταροτοξική. Οι βασικές δράσεις του δηλητηρίου της μέλισσας αποδίδονται στην παρουσία της μελιτίνης και της φωσφολιπάσης Α2. Τα εν λόγω συστατικά προκαλούν άμεση ή έμμεση βλάβη στα κύτταρα.\nΗ φωσφολιπάση Α2 αποτελεί το σημαντικότερο αλλεργιογόνο του δηλητηρίου της μέλισσας.\nΤα δηλητήρια των διαφόρων ειδών σφηκών εμφανίζουν σημαντικές ομοιότητες και κατά συνέπεια εξετάζονται από κοινού. Περιέχουν ισταμίνη σε υψηλότερες αναλογίες (4-6%), σεροτονίνη, ντοπαμίνη, νοραδρεναλίνη και αδρεναλίνη. Το δηλητήριο του "σκούρκου" περιέχει επίσης και ακετυλχολίνη.\nΟι περιεχόμενες κινίνες προκαλούν σύσπαση των λείων μυϊκών ινών, πτώση της αρτηριακής πιέσεως και αύξηση της διαπερατότητος των ιστών.\nΚαι στις σφήκες είναι σημαντική η παρουσία των φωσφολιπασών Α και Β και της υαλουρονιδάσης ενώ απαντώνται και άλλες πρωτεϊνες (πχ. το "αντιγόνο 5"). Το τοπικό οίδημα οφείλεται κατά κύριο λόγο στις αμίνες και τα πεπτίδια που αυξάνουν την διαπερατότητα των ιστών και απελευθερώνουν ισταμίνη από τα σιτευτικά κύτταρα (τα βασικά κύτταρα που εμπλέκονται στις αλλεργικές αντιδράσεις).\nΓια τις συστηματικές αντιδράσεις στα πολλαπλά τσιμπήματα ενοχοποιούνται κατά κύριο λόγο οι κινίνες με την αγγειοδιαστολή και την αυξημένη ιστική διαπερατότητα που επιφέρουν σε συνδυασμό με τη σύσπαση των λείων μυών, την πτώση της αρτηριακής πιέσεως και την απόφραξη των βρόγχων.\nΗ αιμόλυση, αντίθετα, οφείλεται άμεσα στην επίδραση των πεπτιδίων και έμμεσα στα λυσοφωσφολιπίδια που απελευθερώνονται με τη μεσολάβηση της φωσφολιπάσης. Τα κύρια αλλεργιογόνα του δηλητηρίου των σφηκών, κοινά σε όλα τα είδη, είναι η φωσφολιπάση, η υαλουρονιδάση και το "αντιγόνο\nΔιεγείρει τους αδένες του φλοιο-επινεφριδίου και την παραγωγή κορτιζόλης. Το δηλητήριο της μέλισσας παράγεται από ειδικούς αδένες, τους ιογόνους αδένες των εργατριών και συγκεντρώνεται στην ιοδόχο κύστη που μπορεί να περιέχει μέχρι 0,3-0,4 χιλιοστά του γραμμαρίου.\nΚεντρί έχουν μόνο οι εργάτριες και η βασίλισσα, όχι οι κηφήνες. Η βασίλισσα το χρησιμοποιεί μόνο εναντίον άλλων βασιλισσών. Σπάνια μπορεί να κεντρίσει άνθρωπο. Λόγω του περιορισμένου αριθμού των οδοντώσεων του κεντριού και του ότι αυτό σαν σύνολο είναι καλύτερα προσκολλημένο στο σώμα της βασίλισσας δεν αποκολλάται, όπως συμβαίνει με το κεντρί της εργάτριας. Το δηλητήριο της μέλισσας έχει θεραπευτικές ιδιότητες. Στο εξωτερικό χρησιμοποιείται από τη φαρμακοβιομηχανία για την παραγωγή σκευασμάτων για τη θεραπεία αρθρίτιδων, ρευματικών παθήσεων και άλλα. Στην Ελλάδα δεν έχει αρχίσει ακόμα η εκμετάλλευσή του. Η θεραπευτική ιδιότητα του δηλητηρίου της μέλισσας είναι γνωστή από πολύ παλιά. Οι αρχαίοι μας πρόγονοι γνώριζαν από τότε αρκετά για τις θεραπευτικές του ιδιότητες. Από τότε μέχρι σήμερα έγιναν και γίνονται πολλές έρευνες για τη χημική σύστασή του, τη δράση του και τις ιδιότητές του. Όλα ξεκίνησαν από την παρατήρηση ότι οι μελισσοκόμοι δεν αντιμετώπιζαν επώδυνες ρευματοπάθειες και αρθρίτιδες. Σίγουρα το δηλητήριο στις μέλισσες θεραπεύει κάποιες μορφές αρθρίτιδας, όπως τη ρευματοειδή αρθρίτιδα. Έρευνες αναφέρουν ότι μπορεί ακόμα να θεραπεύει τη σκλήρυνση κατά πλάκας, τις νευρομυαλγίες, το γαστρικό έλκος, την αρτηριοσκλήρωση κ.α.\nΗ εφαρμογή του χρειάζεται προσοχή. Σε άτομα με καρδιοπάθειες, αρρώστιες του κυκλοφοριακού, των νεφρών και φυσικά αλλεργικά άτομα.\non Πέμπτη, Ιανουαρίου 03, 2019


ΣΥΝΤΑΓΕΣ ΤΗΣ ΚΑΡΔΙΑΣ: Μπρόκολο γκρατέν με 4 τυριά\nΚαλώς σας βρίσκω και πάλι φίλοι μου!\nΕλπίζω να περάσατε όμορφα το τριήμερο, εγώ πάντως πέρασα υπέροχα, έκανα και τα πρώτα μπανάκια για φέτος!\nΗ σύνδεσή μου κατά τα γνωστά σερνόταν κι έτσι δεν κατάφερα να επικοινωνήσω μαζί σας, οπότε έκανα αναγκαστική αποτοξίνωση.\nΑπό σήμερα όμως, και πάλι μαζί!\nΤο σημερινό μας φαγάκι είναι πολύ νόστιμο, αν αγαπάτε το μπροκολάκι θα το ευχαριστηθείτε!\n800-1000 γρ. μπουκετάκια από μπρόκολο\n200 γρ. ρεγκάτο τριμμένο\n200 γρ, τυρί Φιλαδέλφεια\n200 γρ. γκούντα κομμένο σε καρεδάκια\n180 γρ, καπνιστή γαλοπούλα ή καπνιστό ζαμπόν κομμένο σε καρεδάκια\nΞεχωρίζουμε τα μπουκετάκια από το μπρόκολο και τα βράζουμε σε μπόλικο νερό, τόσο ώστε να «κρατάνε», να μην μας λιώσουν δηλαδή.\nΜπορούμε να χρησιμοποιήσουμε και κατεψυγμένο μπρόκολο αν θέλουμε.\nΒάζουμε σε μικρή κατσαρόλα την κρέμα γάλακτος, το τυρί Φιλαδέλφεια και το ροκφόρ, και ανακατεύουμε σε χαμηλή φωτιά μέχρι να λιώσουν τα τυριά.\nΑν δεν σας αρέσει το ροκφόρ, αντικαταστείστε το με ίση ποσότητα τυρί Φιλαδέλφεια.\nΠροσθέτουμε στην κατσαρόλα το ρεγκάτο τριμμένο, το αυγό καλά χτυπημένο και το ζαμπόν ή την γαλοπούλα κομμένο σε καρεδάκια.\nΛαδώνουμε μακρόστενο πυρέξ και αραδιάζουμε τα βρασμένα μπουκετάκια του μπρόκολου.\nΑνάμεσά τους σκορπίζουμε το γκούντα κομμένο σε καρεδάκια.\nΠεριχύνουμε με την σάλτσα των λιωμένων τυριών.\nΑνακατεύουμε ελαφρά με ένα κουταλάκι να αναμειχθούν λίγο τα υλικά.\nΙσιώνουμε την επιφάνεια και ψήνουμε σε προθερμασμένο φούρνο, στον αέρα, για 30-35 λεπτά, να ροδίσει η επιφάνεια.\nΑφήνουμε να κρυώσει αρκετά, προτού το κόψουμε σε κομμάτια.\nΈνα φαγητό νόστιμο, κάνει αυτούς που δεν τρώνε το μπρόκολο να το αγαπήσουν.\nIlove the brokolaki and I love this fish, good recipe Elena! have a nice day!\n14 June 2011 at 09:15\nΤο λατρεύουμε!!Είναι ο μόνος τρόπος για να φάει ο άντρας μου-κι εγώ!!!-μπρόκολο και το κάνω συχνά!\n14 June 2011 at 09:21\nΕχω δοκιμάσει μπρόκολο ογρατεν , αλλά με μπεσαμέλ φτιαγμένη με γιαούρτι ... την επόμενη φορά σίγουρα θα φτιάξω αυτή την συνταγή!\nΚαλημέρα Έλενα & καλή εβδομάδα :)\nΈλενα το φαγάκι σου φαίνεται πεντανόστιμο.Το μπροκολάκι μας αρέσει, μόνο που έχω ένα θέμα με το ροκφόρ.Αν το παραλείψω κι αυξήσω λίγο τη δόση των άλλων τυριών,δε νομίζω να υπάρχει πρόβλημα;Σ'ευχαριστούμε πάντως για την ιδέα σου γιατί όλες ξέρουμε ότι το καθημερινό φαγητό είναι ένα άγχος!\n14 June 2011 at 11:59\nΣήμερα έχουμε λαϊκή και μπρόκολο φρέσκο μόλις πήρα.\nΘα το δοκιμάσω παραλείποντας τα αλλαντικά γιατί θα με "βαρύνει"\nστη χοληστερίνη... χα!\nΠολύ ωραία συνταγή!!Εχω φτιάξει κάτι παρόμοιο και νομίζω ότι η δική σου εκδοχή θα είναι καλύτερη\n14 June 2011 at 12:21\nΛατρεύω το μπρόκολο έτσι... εγώ κάνω κάτι παρόμοιο και με κατεψυγμένο μπρόκολο, κουνουπίδι, καρότο και ντομάτα. Γειά στα χέρια σου!!!\nΚάποια εποχή έφτιαχνα κάτι παρόμοιο τόσο συχνά που παρά λίγο να μου το φέρουν στο κεφάλι, χαχα! Πολύ μου αρέσει!\nΠεντανόστιμο φαίνεται μου αρέσει πάρα πολύ,μπράβο σου\n14 June 2011 at 13:22\nόχι που δε θα έβαζες ροκφόρ, έτσι; και του πάει!!!!\n14 June 2011 at 13:26\nΕμένα το μπρόκολο μου αρέσει πολύ και σκέτο βραστό με λαδολέμονο, οπότε αν μια φορά το φάμε και έτσι "τυράτο" και αμαρτωλό, δεν πειράζει!\nΠάει και το 3ήμερο... Καλή εργάσιμη βδομάδα και πάλι :)\n14 June 2011 at 14:41\nΠερίσσευμα για μένα έχει?\nο καλός μου και η κόρη ούτε να το δουν το μπρόκολο, όποτε το φτιάχνω το τρώω μόνη μου :(\n(μπορεί να έχω εξαφανιστεί τελευταία, δεν σας ξεχνώ όμως και ευχαριστώ που μου κρατάτε συντροφιά...)\nΜαράκι μου συμφωνώ!\nΕτσι μάθανε να το τρώνε και οι γιοί μου!\n14 June 2011 at 15:03\nThank you Odile:)\n14 June 2011 at 15:04\nΔωράκι μου ο πιο νόστιμος τρόπος για να αναδειχθεί το μπροκολάκι νομίζω!\nΑφροδίτη μου και με μπεσαμέλ γιαουρτιού που το φτιάχνω, εξ ίσου νόστιμο γίνεται!\n14 June 2011 at 15:07\nTessera tyria? Ohh la la...bale kai mia salata sto plai kai ena geuma edo..yum!\n14 June 2011 at 15:09\nΧαραυγή μου εγώ με το ροκφόρ έχω μια λατρεία, αλλά ξέρω ότι σε πολλούς δεν αρέσει.\nΚαι βέβαια μπορείς να το αντικαταστήσεις, όπως γράφω και στην συνταγή, με ίση ποσότητα τυρί Φιλαδέλφεια!\n14 June 2011 at 15:12\nAντιγόνη μου, η αλήθεια είναι ότι αυτή την συνταγή δεν μπορώ να την φανταστώ χωρίς το αλλαντικό, της ταιριάζει πολύ!\nΟμως φυσικά και θα το παραλείψεις αν υπάρχει πρόβλημα, η υγεια μας πάνω απ' όλα!\nΝίκη μου η δικιά μου εκδοχή καλύτερη από την δική σου?\nΑυτό είναι αδύνατον, τα δικά σου χεράκια κάνουν αριστουργήματα!!\n14 June 2011 at 15:18\nΚική μου εσύ το κάνεις ακόμα πιο ... τούρμπο από το δικό μου, άρα ακόμα πιο νόστιμο!!!\nΜαράκι μου εγώ αποφεύγω τόση συχνότητα, γιατί να γλιτώσω το να μου το φέρουν στο κεφάλι δεν έχω την παραμικρή ελπίδα χα χα χαα!\nNadia μου σε ευχαριστώ πολύ!\nΣε ευχαριστώ Αστεράκι μου!\nΓαστεροπλήξ αφού με ξέρεις!\nΕχω τις αδυναμίες μου η γυναίκα:P\nDark Chef η αλήθεια είναι οτι λίιιγο αμαρτωλό είναι.\nΕντάξει όμως, δεν θα φάμε και όλο το ταψί, θα προσπαθήσουμε τουλάχιστον ;-)\n14 June 2011 at 15:24\nΜπετούλα μου μην μου στεναχωριέσαι για τίποτε!\nΕλπίζω μόνο να είσαι καλά!\nΗσουν και θα είσαι πάντα το παρεάκι μας!\nPeter έτοιμη και η σαλάτα, κόπιασε:))\n14 June 2011 at 15:26\nΑγαπάμε το μπρόκολο και η συνταγή σου είναι για τους δύσπιστους που φοβούνται να το δοκιμάσουν , δεν ξέρουν τι χάνουν.\nΕγώ ακόμα να μπω στην θάλασσα...\nΕγω να σου πω την αλήθεια φιλενάδα μου , πιο πολυ ξερογλυφτηκα οταν διάβασα "μπανάκια" παρα με το μπροκολάκι . Το οποιο ειναι χάρμα βεβαιως αλλα ο νηστικός ...καταλαβαίνεις !\nΑχ ποσο σε ζηλεύω , να καθεσαι σε κεινη την υπέροχη βεράντα και ο Δ.να ψήνει νοστιμιες στον φουρνο !!!!\nΔεν εχω φτιαξει μπροκολο αλλα κουνουπιδι, εγινε πολυ ωραιο και το εφαγαν τα παιδια.Πιστευω και το μπροκολο να ειναι το ιδιο.\nΤο έχω φτιάξει αλλά με κουνουπίδι!\nΚαλή αρχή στα μπάνια εγώ κανένα ακόμη!\nΕλενα καλημέρα. Υπέροχο το φαγητό σου. Λατρεύω το μπρόκολο και είναι ευκαιρία να κάνω και τους υπόλοιπους στην οικογένεια να το λατρέψουν!\n15 June 2011 at 13:15\nEλενάκι μου να μαι και εγώ !!!! αργησα να γραψω γιατί περίμενα να φάνε οι άλλοι το ροκφορ και να μείνει για μένα το υπόλοιπο κάτω κάτω χωρίς αυτό !!! χιχιχιχιχιχιχι!!!!\nόπως πάντα, όνειρο η προτασή σου !!!\n15 June 2011 at 17:40\nΕλενάκι μου κι εγώ έκανα μπανάκι το τριήμερο! Το μπρόκολο αγαπημένο κι ακόμα πιο αγαπημένο έτσι που το παρουσιαζεις! Φιλάκια πολλά!\n15 June 2011 at 19:44\nπολύ όμορφο...εμμμ..αυτά τα τυχερά έχουν όσοι πάνε σε ωραίους τόπους...π.χ. λεωνίδιο ας πούμε...νασαι καλά\n15 June 2011 at 22:36\nManousina μου με αυτόν τον τρελόκαιρο, κι εγώ καθυστέρησα να ξεκινήσω μπανάκια φέτος.\nΚαι η αλήθεια είναι ότι οι θάλασσες δεν έχουν ζεστάνει ακόμα καλά!\nΝα δω πότε θα μου ρθεις να σε φιλοξενήσω και να πιούμε καφεδάκι στο χωριατοσπιτάκι μου!!\nΔημιουργία μου εγώ πάλι δεν το χω φτιάξει ποτέ με κουνουπίδι, που φαντάζομαι ότι θα γίνεται πολύ ωραίο επίσης!\n15 June 2011 at 22:42\nΡενάκι μου ευχαριστώ!\nΕλπίζω σύντομα να ξεκινήσεις μπανάκια, αν και με αυτόν τον καιρό δεν το ευχαριστιέσαι!\nΤην μια μέρα εκεί που κολυμπούσαμε ξέσπασε ξαφνικά καταιγίδα, τροπικοί γίναμε πλέον!\nGarlutti καλώς όρισες!!\nΚαι βεβαια θα επισκεφτούμε το blog σου!!\nΚαλά μαγειρέματα σου ευχόμαστε!\nΘεανώ μου εμένα ένα μυστήριο πράμα, μπρόκολο και κουνουπίδι το τρώνε όλοι στην οικογένεια.\nMαριώ μου, το δικό σου κομμάτι προνόησα να μην έχει ροκφόρ χα χα χαα!!\nΤι να σου κάνω που δεν έμαθες να τρως από μικρή το ροκφόρ σου??\nMαράκι μου πέρασες όμορφα το τριήμερο??\n15 June 2011 at 22:49\nΠαναγιώτη χα χα χαα!!\nΝα σου πω την αλήθεια είχα δυο μήνες να πάω και μου είχε λείψει πολύ!\n15 June 2011 at 22:50\nΤώρα που το φάγατε όλο ήρθα κι εγώ.\nΓια να μη πω ότι δεν μου αρέσει θα λέω ότι δεν έχει, χαχαχα.\nΑλλά στη δοκιμή δεν λέμε ποτέ όχι.\nΠάω για το κοτόπουλο που γράφει πάντα τη δική του ιστορία.\nΤο αγαπάμε τρελά το μπροκολάκι Λενιώ μου και τη συνταγή που μας προτείνεις :)


Μετατρέψτε FlorinCoin (FLO) και Ουγγιές ασημιού (XAG): Υπολογιστής μετατροπής ισοτιμίας συναλλάγματος\nΥπολογιστής μετατροπής συναλλαγματικής ισοτιμίας νομίσματος για FlorinCoin (FLO) και Ουγγιές ασημιού (XAG)\nΑυτός ο μετατροπέας από FlorinCoin σε Ουγγιές ασημιού είναι ενημερωμένος με τις συναλλαγματικές ισοτιμίες από 1 Ιουλίου 2022.\nΕισάγετε το ποσό που πρόκειται να μετατραπεί στο πλαίσιο στα αριστερά του FlorinCoin. Χρησιμοποιήστε "αντιμετάθεση νομισμάτων" για να κάνετε το Ουγγιές ασημιού το προεπιλεγμένο νόμισμα. Κάντε κλικ στο Ουγγιές ασημιού ή FlorinCoins για τη μετατροπή μεταξύ του εν λόγω νομίσματος και όλων των άλλων νομισμάτων.\nThe FlorinCoin είναι το νόμισμα σε καμία χώρα. Το σύμβολο για FLO μπορεί να γραφτεί FLO. Το σύμβολο για XAG μπορεί να γραφτεί Ag Oz. Η συναλλαγματική ισοτιμία για the FlorinCoin ενημερώθηκε τελευταία φορά στις 25 Αυγούστου 2020 από coinmarketcap.com. Η συναλλαγματική ισοτιμία για Ουγγιές ασημιού ενημερώθηκε τελευταία φορά στις 25 Ιουνίου 2022 από Kitco. Ο συντελεστής μετατροπής FLO έχει 12 σημαντικά ψηφία. Ο συντελεστής μετατροπής XAG έχει 5 σημαντικά ψηφία.


Ίβκοβιτς: «Ήξερα ότι έπρεπε να φύγω από τον Ολυμπιακό» - Onsports.gr\nOnsports Team\t06 Οκτωβρίου 2016, 10:54\nΑποκαλύψεις έκανε ο Ντούσαν Ίβκοβιτς αναφορικά με τις θητείες του στον Ολυμπιακό και όχι μόνο\nΑναλυτικά η συνέντευξη που παραχώρησε στην ΕΡΤ:\nΓια το ξεκίνημά του: «Είμαι γεννημένος σε μια περιοχή του Βελιγραδίου. Είχαμε ένα μεγάλο θέατρο και μια εκκλησία. Ήμασταν "κλειστοί" άνθρωποι. Αυτή η περιοχή έδωσε αθλητές, ηθοποιούς, επιστήμονες. Δεν είναι τυχαίο ότι από εκεί ήταν κι άλλοι κορυφαίοι. Έπαιξα για δέκα χρόνια μπάσκετ. Μπορούσα να αναβάλω τον στρατό μέχρι τα 27. Σταμάτησα τότε το μπάσκετ. Δεν ήταν επαγγελματικό τότε. Σήμερα λέμε ότι κάνουμε ειδική προπόνηση και προετοιμασία, οι παίκτες παίζουν μέχρι τα 40. Όπως ο Τζινόμπιλι, ο Ντάνκαν. Είναι κορυφαίες περιπτώσεις. Εγώ δεν είχα φιλοδοξίες να είμαι προπονητής. Συνέχισα μετά τον αδελφό μου, που ήταν μεγάλος προπονητής. Το ξέρει η Ευρώπη και το Βελιγράδι. Ο αδελφός μου ήταν μεγάλο ταλέντο, είχε προσφέρει πολλά στο σερβικό μπάσκετ, ήταν πρωταθλητής. Μου είπαν κάποια στιγμή αν θέλω να οργανώσω μαζί τους την ακαδημία της Ραντνίτσκι. Δεν θέλω να μιλήσω για τον εαυτό μου. Βρήκα τον σωστό δρόμο ως προπονητής. Βήμα - βήμα, από τις μικρές κατηγορίες. Θυμάμαι πάρα πολύ καλά και τον Παναγιώτη Γιαννάκη από το πρωτάθλημα Παίδων».\nΓια την πορεία του και τη συνεργασία με τον Ζεράβιτσα: «Πιστεύω πως στην προπονητική πρέπει να έχει κάποιος μια ειδικότητα. Εγώ δεν ήμουν μεγάλος παίκτης. Λάτρευα το μπάσκετ. Είναι η ζωή μου. Με κάλεσε ο Ράτκο Ζεράβιτσα. Ήταν μια σημαντική στιγμή να είμαι βοηθός του. Ξεκίνησε μια σημαντική τριετία. Στο τέλος της δεκαετίας του '70 είχαμε το πιο δυνατό πρωτάθλημα σε όλη την Ευρώπη. Πήρε το Πανευρωπαϊκό η Τσιμπόνα. Ήμουν νέος προπονητής το 1978-1979. Είχα δύο καλούς παίκτες, το καλύτερο δίδυμο σε όλο τον κόσμο. Είχα απόλυτη εμπιστοσύνη στους παίκτες. Ήθελαν να δείξουν πώς μπορεί να παίξει η ομάδα με τον έναν ή τον άλλον. Πήραμε τρεις τίτλους. Αν τους είχα μαζί και τους δύο, η Παρτιζάν θα ήταν η καλύτερη ομάδα στην Ευρώπη».\nΓια το ίδιο επίτευγμα του Ζέλικο Ομπράντοβιτς: «Δεν είναι τυχαίο. Ήταν μεγάλη επιτυχία».\n«Πολύ καλές οι σχέσεις μας με τον Γκάλη, κάποιοι στον Άρη δεν ήθελαν να πάρουμε πρωτάθλημα»\nΓια τον Άρη το 1980: «Είναι δύσκολο να πω. Δεν ήμουν έτοιμος να φύγω έξω από την πατρίδα. Στην αρχή απέρριψα την πρόταση, είχα προετοιμασία με την Εθνική για το Βαλκανικό πρωτάθλημα. Ο γιος μου ήταν άρρωστος, μου είπαν οι γιατροί πως η θάλασσα θα του έκανε καλό. Τα βρήκαμε, συμφωνήσαμε, ξεκίνησα να έρθω στον Άρη. Ήξερα από τότε ότι η Ελλάδα έχει μεγάλα ταλέντα στα παιδικά. Ξέραμε ότι υπάρχει ταλέντο. Όταν ήρθα μετά στον ΠΑΟΚ ερχόντουσαν οι παίκτες για προπόνηση με τα ποδήλατα. Λέω "τι γίνεται εδώ;". Βήμα - βήμα, ήξερα ότι ο Άρης είχε πάρει το πρωτάθλημα. Αμέσως μετά οι καλύτεροι παίκτες σταμάτησαν. Είχαν κάποια προβλήματα με τη διοίκηση. Όπως ο Αλεξανδρής και ο Παπαγεωργίου. Ο Κώστας Δήμου μου λέει "φίλε, πού ήρθες εδώ; Όλη η ομάδα είναι κατεστραμμένη".\nΌχι μόνο μείναμε στην τριάδα... Το πρώτο παιχνίδι που παίξαμε στην έδρα μας με τον Ολυμπιακό... Με τις γνώσεις που είχα τότε από το ευρωπαϊκό μπάσκετ, μια ομάδα με τον Καστρινάκη, τον Γιατζόγλου και άλλους, ο Ολυμπιακός, είχε ευρωπαϊκό επίπεδο. Είπα τότε στον καθηγητή Νίκολιτς "πρόσεξε, αυτοί μπορούν να παίξουν καλά στην Ευρώπη". Εγώ είχα στον Άρη τον πιο νέο παίκτη στην ιστορία της ελληνικής λίγκας, τον Μιχάλη Ρωμανίδη. Σε ηλικία 15 ετών τον έβαλα εναντίον του Καστρινάκη. Μου είπε ο έφορος αν κέρδιζα το ματς θα είχα ένα δώρο από εκείνον. Κερδίσαμε το παιχνίδι. Ο Γκάλης ήταν τρομερός. Ήταν το κάτι άλλο. Όπως ήταν ο Στηβ Γιατζόγλου, ο Τάκης Κορωναίος και άλλοι. Ο Γκάλης τους έκανε ενα τελειώνουν άποντοι. Ήταν ένας φοβερός αρχηγός. Περάσαμε. Δεν θέλω να ανοίξω το θέμα τι έγινε την επόμενη μέρα. Μου έστειλαν μια πολυθρόνα μπαμπού. Την έχω ακόμα, ενθύμιο, ύστερα από τόσα χρόνια».\nΗ σχέση μου και τότε ήταν ιδανική με εκείνον. Ο Γκάλης μου είχε πει "κόουτς, εσύ είπες για εμένα αυτά". Είχε δημιουργηθεί θέμα. Τώρα λένε οι παίκτες πως αν έπαιρνε ο Άρης αυτό το πρωτάθλημα θα είχε εμείνει η ίδια διοίκηση. Όχι ο Ίβκοβιτς, είχε τελειώσει το συμβόλαιό μου. Έκανα ό,τι μπορούσα στον Άρη. Προώθησα κάποια νέα παιδιά. Δεν ήξερα για τα προβλήματα που υπήρχαν. Άκουσα τους ανθρώπους που είχαν φτιάξει αυτό το κλίμα. Ποτέ δεν ξέρεις τι γίνεται από πίσω.\nΚαι με τον Άρη και με τον Γκάλη χωρίσαμε σαν φίλοι. Δεν είχα πρόβλημα. Αν κάποιος θέλει να πει ότι είχα πρόβλημα με τον Γκάλη, αυτό δεν είναι αλήθεια. Μου είπαν πιο πολύ εδώ στην Ελλάδα ότι δεν τα πάω καλά με τις βεντέτες. Τα πάω πολύ καλά. Από τον καλύτερο παίκτη, όχι επειδή είναι ο πιο ακριβοπληρωμένος, ζητάω να δίνει τα περισσότερα. Χωρίς "είμαι κουρασμένος". Μπορεί να υπάρχει κάποια κόντρα μέσα στη σεζόν, στο τέλος όμως είμαστε όλοι κερδισμένοι».\nΓια τη συνέχεια: «Δέχθηκα την πρόταση της Ραντνίτσκι. Ήμουν εκεί τη διετία 1982-1984. Μετά πήγα στην Κροατία, όταν ο Πέτροβιτς είχε πάει στην Τσιμπόνα. Πάλι είχα ένα χάος. Φτιάξαμε μια καλή ομάδα. Μετά, το 1987 με διάλεξαν στην εθνική Ανδρών».\nΓια τον Ντράζεν Πέτροβιτς: «Με πολύ λίγα λόγια, ήταν μια οικογένεια και ο μεγαλύτερος αδελφός του, ο Αλεξάντερ, ήταν πολύ μεγάλος παίκτης. Αυτός πρώτος έφυγε. Η πόλη αυτή έδωσε πολλά ταλέντα. Ο Ντράζεν ήταν ένα μεγάλο ταλέντο. Είχε φοβερή αίσθηση για το μπάσκετ. Φοβερός σουτέρ. Αγαπούσε την μπάλα πολύ. Ο Μότσαρτ ήταν άλλο, συμφωνίες. Ο Ντράζεν ήταν φοβερός δουλευτεράς. Αυτό που ξέρω προσωπικά είναι όταν ξεκίνησε μικρός, αν το σχολείο άρχιζε στις 8, αυτός πήγαινε στο γήπεδο 6.30-7.30. Ήθελε να συνεχίζει την δουλειά. Τότε διάβασα στη Ρωσία που παίξαμε με την Αγία Πετρόπουλος... Οι Ρώσοι στο φτιάξιμο παικτών είχαν πάντα μοντέλα. Όταν έφτιαξαν τον Σαμπόνις είχαν μοντέλο τον Τσόσιτς. Ο Ντράζεν ήταν ένα φοβερό ταλέντο. Είχε και ταλέντο στη δουλειά. Δεν αρκεί μόνο το πρώτο».\nΓια το αν ήταν ο κορυφαίος όλων ο Ντράζεν: «Δεν μπορώ να το πω. Είχα τόσους "χρυσούς" παίκτες. Δεν μπορώ να διαλέξω έναν. Είναι όλοι παιδιά μου. Δυστυχώς δεν μπορώ να πω».\nΓια τη σχέση του με τον Παναγιώτη Φασούλα: «Εγώ από την προπονητική πλευρά έλεγα, γιατί δεν βγήκε κάτι. Τότε έπρεπε να αποφασίζω για την 10αδα κάθε αγώνα. Αποφάσισα να βγάλω τον Κουκλάκη, γιατί δεν είχαμε τον Τσέκο, και έβαλα μέσα έναν νεαρό, τον Βαλαβανίδη. Το είπα και στον Μπάνε πως μόνο ένας παίκτης βγήκε μπροστά και πήρε την ευθύνη. Ο Τζον Κόρφας. Τώρα να πούμε κάτι για το Φασούλα; Όλα είναι αλήθεια. Όταν κερδίζει η ομάδα, κερδίζουν οι παίκτες. Όταν χάνει η ομάδα, χάνει ο προπονητής. Με τον Φασούλα δεν έχω κανένα πρόβλημα, είχα πολύ καλή σχέση και με τους γονείς του».\nΓια το λόγο που είχε φύγει από τον ΠΑΟΚ: «Όταν το γυαλί ραγίζει, δεν κολλά ποτέ. Για μένα, χάλασε μία ισόρροπία στην επικοινωνία. Εγώ δεν είχα κανένα πρόβλημα. Εγώ πάντα έχω επικοινωνία με τον πρόεδρο. Αλλά το γυαλί ράγισε».\nΓια την ιστορία με την coca cola και τον Λέβινγκστον: «Είχε έρθει ένας παίκτης, ενώ ψάχναμε έναν παίκτη για το "3". Είχε έρθει ο Κλιφ με τα δαχτυλίδια από τους Μπουλς. Η ομάδα αμέσως έχασε την ισορροπία της. Χάσαμε 26 πόντους από το Περιστέρι. Εγώ έλεγα πως πίνουν όλοι φυσικούς χυμούς, αλλά εκείνον coca cola. Tην επόμενη μέρα, τον πλησίασα και του είπα: "είσαι πολύ καλός παίκτης. Εγώ είπα στη διοίκηση να πάρεις 3 βδομάδες άδεια, για να ηρεμήσεις και να καταλάβεις τι σημαίνει ευρωπαϊκό μπάσκετ". Αυτός σηκώθηκε και έφυγε. Το βράδυ ήρθε ο κύριος πρόεδρος με τον κύριο Πανελούδη. Ο ίδιος μου είπε: "Ντούντα, βοήθησε με. Είμαι μπροστά στην προσωπική και ομαδική καταστροφή. Κράτα τον τουλάχιστον στον πάγκο". Του λέω "φίλε, εγώ δεν το κάνω για τον εαυτό μου, αλλά για εσένα". Ο Λέβινγκτον επέστρεψε τελικά από τις ΗΠΑ και έγινε το καλύτερο 4άρι στην Ευρώπη».\n«Επαιζε το καλύτερο μπάσκετ στην Ευρώπη ο Πανιώνιος»\nΓια την ΑΕΚ: «Μετά τον Ολυμπιακό ήρθε η πρόταση της ΑΕΚ. Το πιο σημαντικό για εμένα είναι το τι έμεινε μετά. Χτίσαμε μια νεανική ομάδα. Υπήρχε ο Ντικούδης, ο Ζήσης που τον πήραμε 17 ετών. Ηξερα πως στο καθοριστικό παιχνίδι με την Μπενετόν, έπρεπε να το κερδίσω με τον Ζήση και όχι τον Χατζή. Πήραμε ένα Σαπόρτα έπειτα από το ευρωπαϊκό του 1968. Κερδίσαμε την Κίντερ Μπολόνια του Ντανίλοβιτς και του Μεσίνα. Η δουλειά μας ήταν πολύ επιτυχημένη και μπορούσαμε να πάρουμε και το πρωτάθλημα. Ο Σάκοτα μου είπε "κόουτς τα βρήκα όλα έτοιμα". Στις περισσότερες φορές βρήκα ένα χάος και αφήνω την ομάδα με βάσεις. Αυτό το λένε άλλοι, όχι εγώ».\nΓια την δεύτερη θητεία του στον Ολυμπιακό: «Πρώτα από όλα δεν πρέπει να μιλάμε για ένα παιχνίδι. Στη φιλοσοφία δεν ήθελα να ξαναγυρνάω στην ίδια ομάδα. Πρώτη φορά έγινε με τον Ολυμπιακό. Ισως ήταν θέλημα Θεού να γυρίσω. Μιλήσαμε με τον Παναγιώτη και τον Γιώργο Αγγελόπουλο στο σπίτι μου για τον Ολυμπιακό. Τον πρώτο χρόνο είχα μία πολύ καλή ομάδα. Να γυρίσει από το -19 μπορεί να γίνει ένα στα εκατό. Δεν ήταν τυχαίο, όμως. Τον πρώτο χρόνο αποκλειστήκαμε από την Σιένα με παίκτες που ίσως να μην υπάρξουν ξανά στην ιστορία. Είχαμε παίκτες, όπως ο Σπανούλης, ο Παπαλουκάς και ο Τεόντοσιτς, αλλά μάλλον δεν υπήρχαν αρκετές μπάλες. Το καλοκαίρι τα αδέρφια ήθελαν να φύγουν κι έπρεπε να φτιάξω μία ομάδα με πολύ χαμηλό μπάτζετ. Ο Σπανούλης είχε μεγάλο συμβόλαιο, αλλά με 4-5 εκ. έπρεπε να υπογράψουμε 11 παίκτες. Ως τον Δεκέμβριο δεν παίζαμε καλά. Πήραμε τον Λο και τον Ντόρσεϊ, αλλάξαμε την άμυνα και η ομάδα ρόλαρε. Παίξαμε πολύ καλό μπάσκετ. Κάναμε τρομερά παιχνίδια. Φτάσαμε στο φάιναλ φορ της Κωνσταντινούπολης. Εκεί δεν θέλω να ξεχάσω κάτι. Πριν παίξαμε πάλι με την Σιένα. Ολοι πρέπει να πουν ένα μεγάλο "ευχαριστώ" στον Χάινς. Εγινε μόδα στην Ευρώπη οι αθλητικοί ψηλοί. Στον τελικό όλοι οι Αμερικανοί τελείωσαν άποντοι. Οταν παίζει η ομάδα όμως, δεν έχει σημασία ο πρώτος σκόρερ. Ο Σπανούλης είναι ο καλύτερος ηγέτης στον κόσμο»\nΓια την αποχώρησή του το 2012 από τον Ολυμπιακό: «Θα το πω για πρώτη φορά. Τότε υπήρχε μία φιλοσοφία πως όσο οι παίκτες ήταν απλήρωτοι, θα είναι περισσότερο διψασμένοι και θα παίζουν καλύτερα. Στο μίτινγκ πήγα για να συνεχίσω τις δουλειές. Το μπάτζετ για τους παίκτες ήταν κοντά στα 7 εκ. Μου είπαν συνεχίζουμε, αλλά θα κόψουμε 20% το μπάτζετ των παικτών και από το προπονητικό τιμ 1 εκ. Τους είπα πως δεν δουλεύω για τα λεφτά. Ο Παναγιώτης είπε να κόψω από τους συνεργάτες. Τι να κόψω; Δεν πίεσα, ήμουν λίγο κουρασμένος και είπα να σταματήσω. Ηθελα λίγο ξεκούραση, είχα και την Εθνική. βγήκε η ανακοίνωση και κανείς δεν το κατάλαβε. Με πήρε ο Σπανούλης και ρώτησε το "γιατί". Ο Πρίντεζης τότε είχε πει πως "παλιά παίζαμε στον Ολυμπιακό για τα λεφτά, αλλά τώρα για να μάθουμε το μπάσκετ". Τότε, με την φύγη δεν άλλαξε το μπάτζετ και τελικά βοήθησα την ομάδα με την φυγή μου. Τότε ο Παναθηναϊκός και ο Ολυμπιακός μάλλον ήταν σε μόντα "για να κρατάμε τους παίκτες 3 μήνες απλήρωτους"»..\nΓια το αν έχει μπασκετικό απωθημένο: «Δεν έμεινε τίποτα. Αν ξεκίναγα από την αρχή, θα έκανα τα ίδια. Τώρα καταλαβαίνω πως ως προπονητής δεν ήμουν επαγγελματίας. Ολη μέρα ασχολιόμουν μόνο με αυτό. Δεν είχα καθόλου χρόνο. Οσο ήμουν στο μπάσκετ, ήμουν μέσα σε αυτό 100%».\n13 λεπτά πριν Απόλλων Πόντου: Το φετινό ρόστερ για τη Super League 2


Formula 1: Συγκλονιστική νίκη Χάμιλτον στο… ρινγκ της Σαουδικής Αραβίας | Reader\nΟ Βρετανός πήρε νίκη-επιβίωσης και πάει στον τελικό του Άμπου Ντάμπι ισόβαθμος με τον Φερστάπεν.\nΟ Λούις Χάμιλτον στην πίστα της Τζέντα (Image: Mercedes)\nΗ πρώτη επίσκεψη του μαγικού κόσμου της Formula 1 στη Σαουδική Αραβία επεφύλασσε ένα συγκλονιστικό, επεισοδιακό αγώνα, με 50 γύρους… πολέμου ανάμεσα στον τελικό νικητή Λούις Χάμιλτον και τον δεύτερο Μαξ Φερστάπεν.\nΣε μία κοκορομαχία διαρκείας, που περιελάμβανε δύο αυτοκίνητα ασφαλείας που οδήγησαν σε δύο κόκκινες σημαίες, δηλαδή διακοπές του αγώνα αλλά και τέσσερα εικονικά αυτοκίνητα ασφαλείας.\nΌμως αυτό που είναι ακόμα πιο ενδιαφέρον, είναι πως οι δύο διεκδικητές του τίτλου πάνε στον μεγάλο τελικό στο Άμπου Ντάμπι, την επόμενη Κυριακή, όντας ισόβαθμοι!\nΌμως σε πολεμική ατμόσφαιρα αφού καθ’ όλη τη διάρκεια του αγώνα, μύριζε μπαρούτι. Ο Φερστάπεν ήταν ξεκάθαρα διατεθειμένος να ρισκάρει σύγκρουση, ο Χάμιλτον που είχε τα πάντα να χάσει αφού υστερούσε βαθμολογικά, έκανε τα πάντα για να την αποφύγει.\nΤο παράκανε και στις δύο επανεκκινήσεις, το παράκανε ακόμα και όταν κινήθηκε πιο αργά για να δώσει πίσω τη θέση που είχε ανακτήσει προσπερνώντας εκτός πίστας, εναρμονιζόμενος στα θέλω των αγωνοδικών. Ειδικά εκεί, είχαμε σύγκρουση των δύο, από την οποία ευτυχώς δεν είχαμε μία εγκατάλειψη που να κρίνει τον τίτλο.\nΣτη συνέχεια άφησε τον Χάμιλτον να περάσει αλλά ήταν πλέον αργά. Είχε ήδη πάρει 5 δευτερόλεπτα ποινής που ουσιαστικά έληξαν τη μάχη. Έτσι ο Χάμιλτον πήρε τη νίκη #103, ο Φερστάπεν αρκέστηκε στη δεύτερη θέση ενώ το βάθρο συμπλήρωσε ο Βάλτερι Μπότας, που έκλεψε στο νήμα την τρίτη θέση από τον Έστεμπαν Όκον.\nΗ συνέχεια, χωρίς ανάσα, την προσεχή Κυριακή στα Εμιράτα. Εκεί όπου θα μάθουμε τον παγκόσμιο πρωταθλητή του 2021!\nFormula 1: Ο Χάμιλτον επικράτησε στο παρθενικό GP του Κατάρ\n#Formula 1 #Mercedes #Λιούις Χάμιλτον


Τα 8 καλύτερα παιδικά μουσεία στην Ελλάδα..!\nΤο πιο γνωστό παιδικό μουσείο της Ελλάδας δεν θα μπορούσε να λείπει από τη λίστα μας. Διοργανώνει πλήθος προγραμμάτων για σχολεία αλλά και μεμονωμένους επισκέπτες, με τη φιλοσοφία του να στηρίζεται στη μάθηση μέσω αντικειμένων και παιχνιδιών. Εδώ και λίγους μήνες, το Ελληνικό Παιδικό Μουσείο μεταφέρθηκε στο Κτίριο του Ωδείου Αθηνών, γι’ αυτό μην μπερδευτείτε και το επισκεφθείτε στην παλιά του διεύθυνση !\nM.I.T – Ten most important personalities of the la...\nLove Is In Small Things.. makes her happy all the ...\nΔέκα αρχαίες Ελληνικές πόλεις, που δεν είναι πλέον...


Οι πιο πολλές φήμες... - Match.cy\nΚυπριακό ΠοδόσφαιροΟι πιο πολλές φήμες...\nΟι πιο πολλές φήμες…\n25 January, 2021, 8:10 PM\nΗ ομάδα της ΑΕΛ, έχει μπει για τα καλά στο μεταγραφικό παζάρι αφού πέραν των μεταγραφών που έχει ήδη πραγματοποιήσει ακούγονται πολλά.\nΗ ομάδα της Λεμεσού είναι ίσως η ομάδα η οποία ”περικλείεται” περισσότερο από κάθε άλλη από την μεταγραφολογία και τις φήμες για ενδιαφέρον προς ποδοσφαιριστές.\nΚαθημερινά παρελαύνουν πολλά ονόματα από το ρεπορτάζ της ομάδας όμως οι διοικούντες και ο Κέρκεζ γνωρίζουν πολύ καλά τι κάνουν, δεν βιάζονται και ό,τι κίνηση θα κάνουν θα είναι… πολύ καλά υπολογισμένη !\nΠροηγούμενο άρθροΕπίσημο: Ο Σωκράτης στον Ολυμπιακό !\nΕπόμενο άρθροΤρίτος και… φαρμακερός ;


10 ταινίες για την νύχτα του Αγίου Βαλεντίνου! - Mad TV\nCINEMA, Mad Weekend\n10 ταινίες για την νύχτα του Αγίου Βαλεντίνου!\nΟ φτερωτός θεός γιορτάζει, αλλά ίσως η διάθεση συνηγορεί στο να πατήσουμε το play και να απολαύσουμε ταινίες για… δύο. Για να περάσετε το βράδυ του Αγίου Βαλεντίνου, λοιπόν, -ή έστω για να το αρχίσετε- σας προτείνουμε πέντε ταινίες για να δείτε στο σπίτι.\n*Αγάπα με αν τολμάς\nΔύο συμπαθέστατοι Γάλλοι επιδίδονται από παιδιά σε ένα παιχνίδι θάρρους ή αλήθειας, και το συνεχίζουν ως ενήλικοι, προσπαθώντας να επιτρέψουν στον έρωτά τους να επιζήσει μέσα από τους εγωισμούς τους. Ο Guillaume Canet και η Marion Cotillard συγκινούν τις απανταχού ρομαντικές ψυχές με την φράση τους “pas ou pas cap?” και δίκαια αποκτούν μια θέση στις πιο επιτυχημένες ταινίες περί έρωτα των τελευταίων δεκαετιών.\n*PS I love you\nΟ Gerard Butler αφήνει τον μάταιο τούτο κόσμο, και μαζί του αφήνει συντετριμμένη την Hilary Swank, τον μεγάλο έρωτα της ζωής του. Όταν όμως αρχίζουν σταδιακά να της έρχονται γράμματα από τον νεκρό σύντροφό της, που είχε προνοήσει να της δώσει με αυτόν τον τρόπο οδηγίες για να ξεπεράσει τον πόνο της, τα δάκρυα των θεατών δεν αργούν να έρθουν. Κάθε γράμμα του τελειώνει με την φράση «P.S. I love you» και κάθε προβολή της ταινίας τελειώνει με ένα μάτσο χρησιμοποιημένα χαρτομάντιλα δίπλα από τον καναπέ.\nΑπέκτησε την φήμη της πιο cheesy ταινίας των τελευταίων ετών, αλλά το θρυλικό «Ημερολόγιο» κάνει άριστα την δουλειά για την οποία προοριζόταν. Περιγράφει την πορεία ενός μεγάλου έρωτα, τους βάζει τα σωστά εμπόδια, κορυφώνει την δραματική ένταση σε σωστά σημεία και έχει άσσο στο μανίκι του τον άγνωστο τότε Ryan Gosling, που δεν σταμάτησε από την πρώτη ημέρα προβολής της ταινίας να καίει γυναικείες καρδιές, μέχρι και σήμερα. Έξτρα συγκίνηση, η δραματική παρουσία της Gena Rowlands, που ελέω Alzheimer’s ξεχνά τον μεγάλο της έρωτα.\n*Breakfast at Tiffany’s\nΗ «κορωνίδα» των ρομαντικών κομεντί εγκαινίασε το είδος πριν αρκετές δεκαετίες, και προσέφερε στην ποπ κουλτούρα ένα από τα αγαπημένα της αστραφτερά όσο και αέρινα είδωλα: Την Audrey Hepburn, που φορά το μαύρο της φόρεμα, και αναζητά μάταια τον – αδιέξοδο- έρωτα στο πρόσωπο του νέου της γείτονα, και φυσικά, στις βιτρίνες του Τίφανις, ανάμεσα στα διαμαντένια δαχτυλίδια και τις μελιστάλαχτες καντάδες στο παράθυρό της.\nΟ έρωτας κοινωνικές τάξεις δεν κοιτά, γι’ αυτό και ο φτερωτός θεός φρόντισε να περιποιηθεί τον Richard Gere, ο οποίος προσέλαβε για πλάκα μια ιερόδουλη, την οποία τελικά ερωτεύτηκε. Και δεν ήταν άλλη από την Julia Roberts, η οποία τον ερωτεύτηκε εξίσου έντονα, με αποτέλεσμα κάθε κοπέλα που την βλέπει να κατακτά τον «ιππότη με το άσπρο άλογο» και τα γκρίζα γοητευτικά μαλλιά, να εύχεται να ήταν στην θέση της… ιερόδουλης.\nΟ Bradley Cooper μετά από πολλούς μήνες στο ψυχιατρείο, επιστρέφει στο πατρικό του με στόχο να ξανακερδίσει την γυναίκα του, αλλά η γειτόνισσα Jennifer Lawrence μπαίνει στην ζωή του και ανατρέπει τα δεδομένα. Και η ίδια με ουκ ολίγα ψυχολογικά προβλήματα, δυναμιτίζει τις ισορροπίες και η ρομαντική κομεντί μπλέκει με στοιχεία δράματος και ψυχολογίας.\n*Η αγάπη έρχεται στο τέλος\nΗ ταινία θα συγκινήσει κατά κύριο λόγο τις νεαρότερες ηλικίες, καθώς οι ιστορίες είναι μάλλον απλοϊκές – αν ψάχνετε κάτι σινεφίλ, μην το προτιμήσετε- αλλά η παραγωγή είναι αρκετά καλή και τα πρόσωπα φρέσκα.\nΚαλογυρισμένη και «καλογυαλισμένη», η πρώτη σκηνοθετική προσπάθειά του Χριστόφορου Παπακαλιάτη μας μεταφέρει στην ρομαντική Πλάκα και περιγράφει τον μετ’ εμποδίων έρωτα του ίδιου με την Μαρίνα Καλογήρου. Το ρομάντζο τους δεν προσφέρει κάτι καινούριο στο είδος, αλλά εγγυάται ωραίες αθηναϊκές εικόνες και την συνήθη βιρτουοζιτέ του Χριστόφορου στις μουσικές επιλογές.\nΚαλές οι ανάλαφρες ρομαντικές κομεντί, αλλά κάποια ζευγάρια θέλουν και λίγο… δράμα. Αν ανήκετε σε αυτά τα ζευγάρια, ο Ryan Gosling και η Michelle Williams υπόσχονται να σας κρατήσουν το ενδιαφέρον και να υγράνουν τα μάτια σας, μέσα από την ιστορία ενός παντρεμένου ζευγαριού, του οποίου σταδιακά μαθαίνουμε το παρελθόν, μέχρι και το δραματικό τέλος της σχέσης τους.\nΔύο φαινομενικά αταίριαστοι χαρακτήρες, η Anne Hathaway και ο Jim Sturgess μας αποκαλύπτουν κινηματογραφικά τα μυστικά της σχέσης τους, μέσω της περιγραφής της 15ης Ιουλίου κάθε χρονιάς. Είναι η ημερομηνία της γνωριμίας τους σε ένα οργιώδες πάρτι αποφοίτησης, ενώ οι δυνατοί διάλογοι και τα έντονα συναισθήματα οδηγούν με μαθηματική ακρίβεια στην αναζήτηση χαρτομαντίλων στο τελευταίο τέταρτο της ταινίας.


Βουλή: Ολοκληρώθηκε η συζήτηση για τη συνταγματική αναθεώρηση – Τη Δευτέρα η ψηφοφορία\n22-11-2019 - 23:52μμ\nΠριν την ψηφοφορία θα γίνει συζήτηση σε επίπεδο πολιτικών αρχηγών\nΜε τους τόνους να ανεβαίνουν σήμερα μεταξύ Κυριάκου Μητσοτάκη και Αλέξη Τσίπρα, η ολομέλεια της Βουλής ολοκλήρωσε μετά από πέντε ημέρες την επεξεργασία των αναθεωρητέων συνταγματικών διατάξεων που προτείνουν τα κόμματα τις οποίες θα κληθούν να ψηφίσουν την ερχόμενη Δευτέρα οι 300 βουλευτές.\nΗ τελευταία ενότητα που συζητήθηκε αφορούσε στον τρόπο επιλογής των μελών των Ανεξάρτητων Αρχών και την εξομοίωση των στρατιωτικών με τους τακτικούς δικαστές.\nΚλείνοντας την πενθήμερη συζήτηση επί της αρχής και επί των άρθρων, ο γενικός εισηγητής της ΝΔ, Κώστας Τζαβάρας υπογράμμισε ότι όλη η συνταγματική διαδικασία υπηρετήθηκε από όλες τις πλευρές με υψηλό κοινοβουλευτικό ήθος και λόγο.\n«Πετύχαμε πολλά και σημαντικά» είπε και εξέφρασε την διαφωνία του με όσους υποστήριξαν ότι το αποτέλεσμα του συνταγματικού εγχειρήματος ήταν ασήμαντο.\n«Θα αφήσει ένα ισχυρό αποτύπωμα αυτή η συνταγματική διαδικασία. Μπορεί να ξεκίνησε άτολμη, στη συνέχεια όμως, μέσα από ένα υψηλού επιπέδου κοινοβουλευτικό λόγο και ήθος, βρέθηκε κοινός τόπος σε 9 σημεία τα οποία θα έχουν μεγάλη σπουδαιότητα στη λειτουργία του Συντάγματος», πρόσθεσε.\nΜεταξύ άλλων, ο κ. Τζαβάρας χαρακτήρισε «μεγάλες δημοκρατικές τομές και κατακτήσεις», τη διευκόλυνση της ψήφου των Ελλήνων του εξωτερικού, την αποσύνδεση της εκλογής του Προέδρου της Δημοκρατίας από τη πρόωρη διάλυση της Βουλής, την κατάργηση της αποσβεστικής προθεσμίας στο άρθρο 86 περί ευθύνης υπουργών και τον περιορισμό των προνομίων της βουλευτικής ασυλίας.\nΑπό την πλευρά του, ο γενικός εισηγητής του ΣΥΡΙΖΑ, Γιώργος Κατρούγκαλος αποκάλεσε υπερβολική την κριτική για χαμένη ευκαιρία αναθεώρησης του συντάγματος.\n«Εξίσου λανθασμένη είναι και η άποψη ότι η αναθεώρηση ξεκίνησε δειλά. Η αλήθεια είναι ότι και από τη ΝΔ και από το ΣΥΡΙΖΑ κατατέθηκαν δεκάδες προτάσεις. Λόγω όμως των μεγάλων ιδεολογικών πολιτικών διαφορών μας, οι περισσότερες δεν κατέληξαν. Το θεσμικό αποτύπωμα σε πράγματι δεν θα είναι ιδιαίτερα ευρύ η βαθύ αλλά είναι θετικό», σημείωσε χαρακτηριστικά.\nΑπό το ΚΙΝΑΛ, Ανδρέας Λοβέρδος επεσήμανε ότι οι ιδεολογικές αγκυλώσεις είναι αυτές που δεν επέτρεψαν να γίνει μια γενναία και τολμηρή αναθεώρηση του συντάγματος, που θα ανταποκρινόταν στις σύγχρονες πολιτικές, οικονομικές και κοινωνικές ανάγκες της χώρας.\nΕκ μέρους του ΚΚΕ ο Γιάννης Δελλής, έκανε λόγο για μια αναθεώρηση «κομμένη και ραμμένη στα μέτρα της αντιλαϊκής πολιτικής και των συμφερόντων των επιχειρηματικών ομίλων».


Filothei House: Ένα εντυπωσιακό, απόλυτα γεωμετρικό σπίτι στη Φιλοθέη\nΤο αρχιτεκτονικό γραφείο Divercity Architects σχεδίασε ένα συγκλονιστικό σπίτι στη Φιλοθέη, και από τις φωτογραφίες και μόνο καταλαβαίνει κανείς ότι πρόκειται για ένα καινοτόμο design απόλυτης γεωμετρίας που κάνει αίσθηση.\n«Ο σχεδιασμός μιας κατοικίας για την Divercity είναι η μετάφραση των αναγκών και των διαθέσεων του ιδιοκτήτη σε χώρο. Η ανταλλαγή των απόψεων των δύο πλευρών αποσκοπεί στη δημιουργία μιας αφήγησης-μιας χωρικής εμπειρίας. Μια κατοικία πρέπει να ανταποκρίνεται στα αισθητικά κριτήρια του ιδιοκτήτη, σε αντίθεση με ένα ξενοδοχείο ή ένα κτίριο γραφείων για παράδειγμα, το οποίο πρέπει να “αρέσει” σε ένα μεγαλύτερο και πιο ευρύ κοινό. Μια κατοικία είναι αποτέλεσμα συνεργασίας αρχιτέκτονα και ιδιοκτήτη, είναι μια διαδικασία συν-δημιουργίας», αναφέρει στο iefimerida o επικεφαλής αρχιτέκτονας της Divercity Architects στην Αθήνα, Δημήτρης Τραβασάρος.\nH Divercity Architects λοιπόν έδωσε σάρκα και οστά στο όραμα μιας οικογένειας και έτσι σχεδιάστηκε το Filothei House, ανταποκρινόμενο πλήρως στη βούληση των πελατών να έχουν ένα οικείο σπίτι που θα φιλοξενεί επισκέπτες, ενώ αποτελεί ταυτόχρονα χώρο διασκέδασης για εκείνους και τα παιδιά τους.\n«Πρωταρχικό ζητούμενο στον σχεδιασμό ήταν η αποφυγή μιας απεικονιστικής, δισδιάστατης πραγματικότητας, αυτής που συναντά συχνά κανείς σήμερα -την εποχή της εικόνας.\nΟ σχεδιασμός βασίστηκε στον τρόπο ζωής της οικογένειας, τις μνήμες που τη συνοδεύουν, τις συνήθειές της και τα ενδιαφέροντα των μελών της, όπως το διάβασμα και η μουσική.\nΈνα πρίσμα από ανεπίχριστο μπετόν δημιουργεί ένα ήσυχο οικογενειακό περιβάλλον και συγχρόνως φιλοξενεί φίλους σαν να ήταν χώρος αναψυχής», εξηγεί ο Δημήτρης Τραβασάρος.\nΟσον αφορά τη διαρρύθμιση του Filothei House, η «καρδιά» της μονοκατοικίας είναι ένα σαλόνι διπλού ύψους που συνδέεται με την τραπεζαρία και την κουζίνα, ενώ έχει θέα και στη λιτή πλην εντυπωσιακή πισίνα.\nΟ ημιώροφος λειτουργεί ως «ενδιάμεσος» χώρος που χωρίζει τους ιδιωτικούς χώρους και τα υπνοδωμάτια από το υπόλοιπο σπίτι και λειτουργεί ως σημείο συνάντησης για τα μέλη της οικογένειας.\nΑξίζει επίσης να σημειωθεί πως το Filothei House αποτελείται από συμπαγή όγκο σκυροδέματος με έντονο τεκτονικό χαρακτήρα.\nΟι τομές στον εκτεθειμένο όγκο σκυροδέματος αποκαλύπτουν ένα δευτερεύον μαλακότερο στρώμα του σπιτιού, το οποίο είναι επενδυμένο με ξύλο και ενισχύει τον χωρικό διάλογο μεταξύ εσωτερικού και εξωτερικού στρώματος.\nΠεριηγηθείτε στα υπέροχα δωμάτια του Filothei House:\nΗ εξωτερική πισίνα, η βιβλιοθήκη και η σκάλα είναι κάποια από τα σημεία της εντυπωσιακής κατοικίας που συγκεντρώνουν την προσοχή πάνω τους. Ολα τα σημεία της κατοικίας, ωστόσο, έχουν διαμορφωθεί έτσι ώστε να ανταποκρίνονται με τον καλύτερο τρόπο στις ανάγκες της οικογένειας.\ndesign Divercity Architects Filothei House γεωμετρικό σπίτι Φιλοθέη


08/02/2019, 11:42 πμ\nΤην εκδήλωση χαιρέτισαν ο Πρόεδρος της ΕΘΕΜ κ. Ιωάννης Καλλές, ο Δήμαρχος Μουζακίου και Πρόεδρος της ΠΕΔ κ. Γεώργιος Κωτσός, ο εκπρόσωπος του Περιφερειάρχη Θεσσαλίας κ. Απόστολος Μπίλλης, ο Aντιπεριφερειάρχης Αγροτικής Οικονομίας και Κτηνιατρικής Θεσσαλίας, οι κ.κ.: Χρήστος Κέλλας βουλευτής ΝΔ Ν. Λάρισας, Χρήστος Μπουκώρος βουλευτής ΝΔ Ν. Μαγνησίας, Κώστας Στεργίου βουλευτής ΚΚΕ Ν. Μαγνησίας. Χαιρετισμό απέστειλαν επίσης οι κ.κ.: Χρυσούλα Κατσαβριά-Σιωροπούλου βουλευτής ΣΥΡΙΖΑ Ν. Καρδίτσας, Άννα Βαγενά βουλευτής ΣΥΡΙΖΑ Ν. Λάρισας, Νίκος Καντερές πρ. βουλευτής ΝΔ Ανατολικής Αττικής.\nΗ Καθηγήτρια κ. Ιφιγένεια Κάγκαλου πραγματοποίησε την εισήγηση με τίτλο: «Καλωσορίζοντας τη νέα λίμνη Κάρλα: Επαληθεύονται οι προσδοκίες μας;», όπου αναφέρθηκε στη σημασία της δημιουργίας του νέου Ταμιευτήρα αλλά και τις δυσκολίες και τις προκλήσεις από τη διαχείριση του νέου οικοσυστήματος στο μέλλον.\nΟ Ομότιμος Καθηγητής του Πανεπιστημίου Θεσσαλίας, κ. Θεοφάνης Γέμτος, στην παρέμβασή του με θέμα: «Η Θεσσαλία μπροστά σε νέες προκλήσεις: Διαχείριση Υδάτων για οικολογική αναβάθμιση της και ανάπτυξη του πρωτογενούς τομέα», μίλησε για τη δύσκολη κατάσταση στην οποία βρίσκεται η Θεσσαλία από την καταστροφική διαχείριση των υδάτων στο θεσσαλικό υδατικό διαμέρισμα και τους κινδύνους που ελλοχεύουν. Ο κ. Θεοφάνης Γέμτος τεκμηρίωσε επίσης την ανάγκη ολοκλήρωσης των έργων Άνω Αχελώου (Συκιά και σήραγγα μεταφοράς) θεωρώντας ως ιδιαίτερα σημαντική τη συμβολή τους στην κάλυψη των υδατικών ελλειμμάτων αλλά και την παραγωγή υδροηλεκτρικής ενέργειας. Τέλος, εξέτασε τις προκλήσεις για τη Γεωργία στο μέλλον και τις προϋποθέσεις για την ανάπτυξη του πρωτογενούς τομέα.\nΟ Αναπληρωτής Καθηγητής του ΕΜΠ κ. Νίκος Μαμάσης ανέπτυξε το θέμα: «Η τραγωδία της Υδροηλεκτρικής Ενέργειας στην Ελλάδα της κρίσης» και τα σημαντικά πλεονεκτήματα της υδροηλεκτρικής ενέργειας. Επεσήμανε, επίσης, την καθυστέρηση στη δημιουργία νέων υδροηλεκτρικών έργων και επέκρινε την εγκατάλειψη των έργων Άνω Αχελώου και τους κινδύνους που αυτή προκαλεί.\nΣτη συνέχεια η κ. Γλυκερία Σιούτη, Καθηγήτρια Δημοσίου Δικαίου στη Νομική Σχολή Αθηνών περιέγραψε τη σημερινή νομική κατάσταση των έργων του Αχελώου με ειδική αναφορά στις αιτήσεις ακύρωσης κατά των Σχεδίων Διαχείρισης που θα συζητούνταν στο Συμβούλιο της Επικρατείας την επομένη 6/2/2019, ενώ ο κ. Άγγελος Ζαχαρόπουλος, επίτιμος Δ/ντής Ευρωπαϊκής Επιτροπής και τ. Γενικός Δ/ντής του Υπουργείου Γεωργίας αναφέρθηκε στην ανάπτυξη των υπόγειων υδάτων και το γενικότερο πρόβλημα της Θεσσαλίας.\nΑκολούθησαν παρεμβάσεις επιστημόνων και πολιτικών.\nΣτην εκδήλωση παραβρέθηκαν μεταξύ άλλων οι κ.κ.: Κρις Σπύρου, Πρόεδρος της Ελληνοαμερικανικής Ένωσης, πρώην γερουσιαστής ΗΠΑ, Νίκος Καλλές πρώην βουλευτής Ν. Μαγνησίας, Παναγιώτης Σκοτινιώτης πρ. βουλευτής Ν. Μαγνησίας, Κώστας Τζανακούλης πρ. Δήμαρχος Λαρισαίων, Δημήτρης Αρχοντής πρ. Δήμαρχος Καρδίτσας, Πρόεδροι και μέλη Δ.Σ. Θεσσαλικών Συλλόγων Αττικής, πολλοί Θεσσαλοί και φίλοι της Θεσσαλίας.


Ραμόνα: Την εγκατέλειψε η μητέρα της. Γιατί αποχώρησε; | κοσμικα , opinions | womenonly.gr\nΡαμόνα: Την εγκατέλειψε η μητέρα της. Γιατί αποχώρησε;\nΔεν θυμάμαι άλλη αποχώρηση από ριάλιτι να προκάλεσε τέτοιο ντόρο και διχογνωμία στο κοινό, όπως αυτή της Ραμόνα στο «Next Top Model». Η 22χρονη παίκτρια έφυγε την περασμένη Δευτέρα, επειδή στο δίλημμα (που έθεσε εκείνη) «Οικογένεια ή καριέρα»\nΔεν θυμάμαι άλλη αποχώρηση από ριάλιτι να προκάλεσε τέτοιο ντόρο και διχογνωμία στο κοινό, όπως αυτή της Ραμόνα στο «Next Top Model». Η 22χρονη παίκτρια έφυγε την περασμένη Δευτέρα, επειδή στο δίλημμα (που έθεσε εκείνη) «Οικογένεια ή καριέρα» διάλεξε το πρώτο. Η αντίδραση της Βίκυς Καγιά ήταν άμεση, η οποία με ειρωνικό ύφος έλεγε στην παίκτρια ότι δεν μπορεί να καταλάβει πώς μία κοπέλα 22 χρονών έχει τέτοιο άγχος για γάμο, λες και την πήραν τα χρόνια. «Δεν είσαι δα και 30 χρονών να αγχώνεσαι» της είπε και ενημερώνουμε τη φίλτατη Βίκυ που βρίσκεται επίσης στην ηλικία των 30 ότι δεν μας έχουν πάρει τα χρόνια σε αυτή την ηλικία, μια χαρά χαλαρές είμαστε.\nΕξάλλου, το δίλημμα αυτό δεν πηγαίνει βάσει ηλικίας. Το αντιμετωπίζουμε (όχι όλοι) σε διάφορες στιγμές της ζωής μας. Και είναι πολύ τρυφερό μία νέα κοπέλα να παίρνει σοβαρά το θέμα της οικογένειας και να μη θυσιάζει τα πάντα για την καριέρα. Αυτής της άποψης ήταν ο Χάρης Χριστόπουλος. Τέλος πάντων, τις δύο αυτές απόψεις ασπάστηκε το τηλεοπτικό κοινό, που χωρίστηκε στα δύο και βάλθηκε να απαντήσει στο ερώτημα «καριέρα ή γάμος». Άλλοι αποθέωσαν την Ραμόνα και άλλοι την χαρακτήρισαν ως μία «ανασφαλή» κοπέλα που μόνο τον γάμο σκέφτεται.\nΤην αποστομωτική απάντηση σε αυτό δίνει η ίδια η παίκτρια, η οποία ήταν καλεσμένη στην Τατιάνα Στεφανίδου. Μίλησε για τα δύσκολα παιδικά της χρόνια, για τη μητέρα της που την εγκατέλειψε όταν ήταν 7 χρονών και τη θεία της που την μεγάλωσε σαν παιδί της. Για την αγάπη που πήρε από την «νέα» της οικογένεια και για τη σχέση της με τον Χρήστο, που μετράει τρία χρόνια. Εκείνος ήταν μαζί της στο στούντιο, όπου και οι δύο αρνήθηκαν ότι αποχώρησε επειδή της το ζήτησε ο ίδιος. Ήταν δική της απόφαση, επειδή η Ραμόνα δεν άντεχε άλλο μέσα στο παιγνίδι. Εξάλλου, είπε ότι το μόντελινγκ θα το συνεχίσει, με τη στήριξη του Χρήστου.\nΥ.Γ. Σε όλη τη διάρκεια της εκπομπής εκείνος της κρατούσε σφιχτά το χέρι. Και χωρίς να θέλω να φανώ σαχλό-ρομαντική (που δεν είναι καθόλου του στυλ μου) η εικόνα των δύο νέων παιδιών ήταν η τρίτη άποψη στο θέμα... Καριέρα και οικογένεια μπορούν να συνδυαστούν!


Πώς να απενεργοποιήσεις άβολες λειτουργίες του iOS15\nΑγγελίνα Μάνου\t2 months ago tech\nΗ ενημέρωση λογισμικού iOS15 κυκλοφόρησε και οι περισσότεροι χρήστες έχουν ήδη πραγματοποιήσει τη λήψη της. Η συγκεκριμένη ενημέρωση της Apple περιέχει πολλά νέα χαρακτηριστικά που κάνουν την ζωή μας πιο εύκολη και μας χαρίζουν εκτεταμένες δυνατότητες. Υπάρχουν όμως και κάποιες αλλαγές οι οποίες δεν είναι ευχάριστες και βολικές για όλους. Ευτυχώς μπορείς ακόμα να τις αλλάξεις κι αυτό το άρθρο είναι ένας μικρό οδηγός για το πώς να απενεργοποιήσεις χαρακτηριστικά του iOS15.\nΠώς να απενεργοποιήσεις λειτουργίες του iOS15 που δεν σε βολεύουν\nΤο σύστημα Widget Suggestions στο iOS 15 μπορεί να μην είναι ιδιαίτερα αγαπητό σε όλους τους χρήστες. Εάν βλέπεις προτάσεις γραφικών στοιχείων στο iOS 15 που δεν θα ήθελες να υπάρχουν στην αρχική σου, θα πρέπει να πατήσεις παρατεταμένα ένα Widget και να επιλέξεις “Επεξεργασία στοίβας”. Εάν έχεις ενεργοποιήσει το Smart Rotate και το Widget Suggestions, πιθανότατα θα δεις επιλογές για Smart Rotate (On/Off) και Widget Suggestions (On/Off). Ξέρεις τι πρέπει να κάνεις!\nΜετά την ενημέρωση στο iOS 15, ενδέχεται να διαπίστωσες ότι ενεργοποιείς κατά λάθος τη λειτουργία “Αναζήτηση Spotlight” από την οθόνη κλειδώματος. Εάν δεν θέλεις να συνεχίσεις να βλέπεις αυτό το σύστημα αναζήτησης κάθε φορά που σέρνεις προς τα κάτω το κλειδωμένο iPhone σου, μην ανησυχείς! Άνοιξε τις ρυθμίσεις πάτα “Προβολή σήμερα και αναζήτηση” και απενεργοποίησέ τα.\nΧρώμα στις καρτέλες του Safari\nΕάν ψάχνεις πώς να αφαιρέσεις τον χρωματισμό από τις καρτέλες του Safari η διαδικασία είναι απλή. Πήγαινε στην ενότητα Safari στις ρυθμίσεις του iOS και απενεργοποίησε την λειτουργία “Να επιτρέπεται η σκίαση ιστότοπου”. Εκεί θα βρεις και τις λειτουργίες Safari’s Tab Bar / Single Tab και το Landscape Tab Bar. Μπορείς επίσης να επιλέξεις πού ανοίγεις συνδέσμους και πότε θα κλείνουν οι καρτέλες.\nΕάν θεωρείς ότι οι νέες ενότητες “Shared With You” δεν είναι ελκυστικές σε εφαρμογές όπως Φωτογραφίες, Podcasts, Μουσική, Ειδήσεις και Safari, μπορείς να τις απενεργοποιήσεις εντελώς. Κάθε μεμονωμένη εφαρμογή έχει έναν διακόπτη για να απενεργοποιήσεις το Shared With You. Εάν θες να απενεργοποιήσεις ταυτόχρονα κάθε κοινή χρήση, ακολούθησε την διαδρομή “Ρυθμίσεις – Μηνύματα – Κοινή χρήση και απενεργοποίησε την “Αυτόματη κοινή χρήση”.


Όσα λεν οι άντρες μεταξύ τους... στο Μαιευτήριο. - Provocateur\nΤι πάει να πει ρε φίλε, δεν κάνετε ντελίβερι σε μαιευτήρια;\nΕίσαι στη δουλειά και παλεύεις με ένα άρθρο, εδώ και μέρες. Τελειώνει ο Οκτώβρης αλλά οι ζέστες έχουν σφίξει, αντί να κάνουν τουμπεκί τους και μας χαιρετήσουν, μπας κι έρθει ο κύριος φθινόπωρος επιτέλους. Τα μουντζουρωμένα χαρτιά με τις σημειώσεις, που κανείς δεν καταλαβαίνει τι γράφουν, έχουν γίνει ένα μικρό φρούριο σε συνδυασμό με τις δύο οθόνες και σε κρύβουν από τους συναδέλφους, που σε βλέπουν σαν την ντροπή του συναφιού, μιας και δεν μπορείς να γράψεις λέξη πια. Νιώθεις πως σε έχουν πάρει όλοι στο ψιλό και σε σχολιάζουν πίσω από την πλάτη σου. Προσπαθείς να στήσεις αυτί, μπας και λαθρακούσεις, ποιο είναι το αποτυχημένο παρατσούκλι που θα σου έχουν φορέσει, αλλά μιλάνε πολύ σιγά οι σιχαμένοι.\nΑπορροφημένος ως είσαι, πρέπει να σε σκουντήσει ο διπλανός σου, για να καταλάβεις ότι χτυπάει το κινητό σου. Εκείνη η μέρα στο γραφείο, θα είναι ίσως η πιο σημαντική της ζωής σου. Η γυναίκα σου πηγαίνει στο μαιευτήριο και εσύ θα γίνεις πατέρας. Ναι, όσο περίεργο κι αν ακούγεται για τον άνθρωπο που ακόμη αγοράζει τις συσκευασίες δημητριακών που δίνουν δώρο κουτάλι με το όνομα σου και σλουυυρπ μπολ.\nΟδηγώντας προς το μαιευτήριο, η ζωή περνάει από μπροστά σου σαν ταινία. Κι όχι δεν μοιάζει με την "Μελωδία της Ευτυχίας", περισσότερο φέρνει στο "Τρέξε Λόλα τρέξε", καθώς βλέπεις όλες τις ευθύνες του γονέα να τρέχουν καταπάνω σου, μαζί με όλα τα: "όταν θα κάνεις παιδί θα με καταλάβεις", της μάνας σου. Κάνεις μια στάση σε ένα παιχνιδάδικο, φορτώνεις τον πιο υπερμεγέθη λούτρινο αρκούδο του καταστήματος κι αριβάρεις για τον όροφο που είναι η γυναίκα σου.\n- "Καλησπέρα σας, είμαι ο πατέρας".\n- "Μάλιστα κύριε πατέρα, μπορείτε να περιμένετε με τους συνεπώνυμους σας, στην αίθουσα αναμονής και θα σας ενημερώσει ο γιατρός της γυναίκας σας". Γυρνάς την πλάτη σου στη νοσοκόμα και κοροϊδεύοντας την απάντηση της, χαμηλόφωνα κάθεσαι δίπλα σε ένα μουσάτο τύπο, που σου φάνηκε πιο συμπαθής.\n- "Το πρώτο σου είναι;".\n- "Eγώ ο ηλεκτρολόγος είμαι, απλά περιμένω το συνάδελφο να μου φέρει δύο ντουί, να περάσουμε κάτι φώτα στο υπόγειο. Είσαι αγχωμένος;".\n- "Όχι πολύ."\n- "Εγώ θα ‘μουν στη θέση σου. Τα παιδιά δεν είναι εύκολη υπόθεση. Κι αν δεν με πιστεύεις, ρώτα τη μάνα σου".\n- "Η μάνα μου είναι προκατειλημμένη εναντίον μου, δεν πιάνεται, τώρα θα ησυχάσει που θα γίνει επιτέλους γιαγιά".\n- "Καλά τα λες. Αυτή θα ησυχάσει. Εσύ όμως, την έκατσες κι η βάρκα γέρνει. Ξενύχτια, έξοδα, ζόρικα προγράμματα στη δουλειά κι ένα μόνιμο άγχος να τα προλάβεις όλα. Τουλάχιστον δεν θα κρατήσει πολύ. 4-5 χρόνια μόνο. Μετά θα έχεις να αγχώνεσαι για το σχολείο τους κι όσο αυτό θα αλλάζει ρούχα κάθε τρίμηνο, εσύ θα ψάχνεις για φροντιστήρια, εξωσχολικές δραστηριότητες, μεγαλύτερο σπίτι και πιο ευρύχωρο αμάξι.\nΕυτυχώς, από τον θάλαμο ξεπροβάλλει ο γιατρός να σε σώσει. Όλα βαίνουν καλώς και σε λίγη ώρα θα μπεις και του λόγου σου μέσα, διαφορετικά η γυναίκα σου θα σε αφαλοκόψει.\nΞάφνου, κάτι ποδοβολητά διαταράσσουν την ησυχία του μαιευτηρίου. Οι κολλητοί σου θα εμφανιστούν σαν αούγκανο μπαλέτο, με κοινό outfit, τυπωμένο μπλουζάκι με τη φάτσα σου ντίρλα, να πίνει μπύρα από πυροσβεστήρα και στην πίσω όψη, την ημερομηνία που έγινες πατέρας.\n- "Όχι ακόμη. Περιμέναμε τον νονό".\n- "Μαλάκα πιο εύκολα είχα βρει πάρκινγκ στη συναυλία των U2 στο ΟΑΚΑ. Τουλάχιστον πρόλαβα να πάρω πούρα".\n- "Καμιά πάνα, δεν μπορούσες να φέρεις; Έστω, κανένα μπιμπερό!".\n- "Όχι αλλά του πήρα ένα φορμάκι Metallica, που θα το ζήλευε κι ο Hetfield νεογέννητο".\n- "Με σκλαβώνεις".\nΟι ώρες περνούν κι η αναμονή γίνεται πιο δύσκολη.\n- "Συγγνώμη, να κάνω μια ερώτηση; Ντελίβερι φέρνουν εδώ;".\n- "Βεβαίως τι θα θέλατε; Σουβλάκι, πίτσα, κάποια vegan επιλογή;".\n- "4 δίπιτα για μένα και τα παιδιά, που έχουμε λιμάξει."\n- "Να βάλω και λίγο κοκορετσάκι που το έβγαλα τώρα; Έχω και σεφταλιές να τρώει η μαία και της μάνας να μη δίνει!"\nΑφού σε γλέντησε και δεύτερη νοσοκόμα, ξαναβγαίνει ο γιατρός και σου κάνει νεύμα να περάσεις. Οι φίλοι σου σφιχταγκαλιάζονται και σε αποχαιρετούν βουρκωμένοι, όπως τότε που μάθατε ότι ό Ρόκυ πεθαίνει στο Creed! Όταν θα βγεις κατάκοπος, λες και κουβαλάγες εσύ το σπλάχνο σου στην κοιλιά σου εννιά μήνες, θα πανηγυρίσουν περισσότερο από το πρωτάθλημα της ΑΕΚ πρόπερσι.\nΠενηντάευρα να μοιράσεις στις νοσοκόμες δεν είχες, αλλά μια χαρά τις έφτιαξες με τα εισιτήρια για την παράσταση που θα ανεβάσει η θεατρική ομάδα του Γιωργάκη.\nΣτο τέλος γελάει μόνο ο πατέρας, μπίτσιζ!


Βρίσκεστε εδώ: Αρχική Διαμονή Ρεα\nΗ Ρέα στην ελληνική μυθολογία ήταν μητέρα του θεού Δία. Η ίδια ήταν Τιτανίδα, γυναίκα και αδελφή του τιτάνα Κρόνου που καθόριζε την ροή των πραγμάτων. Δίπλα στον Κρόνο η Ρέα (αυτή που ρέει) βοηθούσε τον σύζυγο της, καθοριζόντας μέσα στο βασίλειο του Κρόνου-Χρόνου την κίνηση και τη διαδοχή. Αργότερα, έγινε η θεά της γονιμότητας και από τα σπλάχνα της βγήκαν οι πρώτοι Ολύμπιοι θεοί, Εστία, Δήμητρα, Ήρα, Άδης, Ποσειδώνας και Δίας. Συμμάχησε με το μικρότερο γιο της, τον Δία, για την καθαίρεση του Κρόνου μεθώντας τον, οπότε και ο Δίας μπόρεσε να ανοίξει την κοιλιά του και να ελευθερώσει τα αδέρφια του που ο Κρόνος είχε καταπιεί από το φόβο της ίδιας τύχης με τον πατέρα του, Ουρανό.\nΔιπλό σιδερένιο κρεβάτι


Τι μας επιφυλάσσει η σημερινή Σεληνιακή έκλειψη; Πως επηρρεάζεται το κάθε ζώδιο; | Lifestyle - Ειδήσεις NewsIt.gr\nΗ Σεληνιακή έκλειψη δεν είναι τίποτα περισσότερο από μια ενισχυμένη Πανσέληνο, αφού η Σελήνη στην πιο φωτεινή της φάση κρύβεται από τη σκιά της Γης λόγω της αντιδιαμετρικής θέσης του Ήλιου. Με απλά λόγια, το παρελθόν που εκφράζει η Σελήνη (μνήμες, αναμνήσεις, εντυπώσεις που είναι παγιωμένες στον εσωτερικό κόσμο) και εκφράζεται έντονα σε κάθε Πανσέληνο θα πρέπει να ρυθμιστεί μπροστά στα νέα δεδομένα του παρόντος και του μέλλοντος. Η Σεληνιακή έκλειψη όπως και η κάθε Πανσέληνος δεν συμβολίζει ένα γεγονός όπως συμβαίνει με την Ηλιακή έκλειψη, αλλά την αίσθηση της ολοκλήρωσης μιας κατάστασης που πρέπει να περάσει σε ένα επόμενο στάδιο (συνέχισης, εξέλιξης, λήξης, απώλειας) αφού η ζωή συνεχίζεται και απαιτείται να προχωρήσεις παρακάτω. Το μεγάλο θέμα όμως είναι πως μπορεί να βλέπεις το δρόμο, να κατανοείς την πορεία που απαιτείται να ακολουθήσεις αλλά να μην έχεις το manual που σου λέει με ποιο πόδι θα κάνεις το πρώτο βήμα, αν και πιστεύεις πως γνωρίζεις πολύ καλά την πρώτη κίνηση που πρέπει να γίνει. Θέλεις να διαφοροποιηθείς από τους άλλους, επιθυμείς να αποδείξεις το μοναδικό σου τρόπο σκέψης και δράσης, αλλά υπάρχουν και αισθήματα που ίσως πληγώσεις, άλλοι άνθρωποι που ίσως προδώσεις, μια ολόκληρη κοινωνία που πρέπει να λάβεις υπόψη σου. Η ισορροπία ανάμεσα στο να πάρεις μια απόφαση βασιζόμενη στην παιδικότητα που κουβαλάς ή στη σοφία που παρατηρείς στο περιβάλλον σου ή έχεις αποκτήσει, η ανάγκη σου να πεις ένα ανέκδοτο τη στιγμή που η ατμόσφαιρα έχει βαρύνει, η έμφυτη τάση σου να μιλήσεις τη στιγμή που πρέπει να ακούσεις είναι μερικά από τα δίπολα πάνω στα οποία θα κινηθείς. Δρω ή σχεδιάζω να δράσω, μιλάω ή ετοιμάζω το λόγο μου, προτείνω ή περιμένω να ωριμάσουν οι συνθήκες; Δεν υπάρχει σαφής απάντηση στα παραπάνω ερωτήματα, υπάρχει μόνο η ανάγκη σου να εκφράσεις τη διαφορετικότητα του χαρακτήρα σου αφού δεν μπορείς να βλέπεις συνέχεια ειδήσεις γύρω από τις παγκόσμιες αλλαγές αλλά θέλεις να κάνεις και ένα διάλειμμα για διαφημίσεις. Και αντίστροφα όμως, μήπως να σταματήσεις να twittαρεις συνέχεια και να ανοίξεις και κάποιο σοβαρό portal στο οποίο θα διαβάσεις ιδέες και απόψεις από ανθρώπους του πνεύματος;\nΗ Σεληνιακή έκλειψη στον 9ο Ηλιακό σου οίκο θέλει να σου τονίσει την απόσταση που ίσως υπάρχει ανάμεσα στη ζωή που ζεις και σε αυτήν που ονειρεύεσαι να κατακτήσεις. Η δουλειά που κάνεις μπορεί να σε αμείβει ικανοποιητικά, αλλά δεν γνωρίζω τι περιθώριο για πνευματική και προσωπική εξέλιξη σου αφήνει. Η σχέση σου μπορεί να έχει περάσει στη φάση της συνήθειας και αναζητάς τρόπους να προκαλέσεις μια ανατροπή που θα σας ξυπνήσει. Ο κύκλος εκπαίδευσης που ακολουθείς τον τελευταίο καιρό φαίνεται να κλείνει και τώρα θα πρέπει να επανεφεύρεις την πίστη σου στο μέλλον αφού ίσως να υπάρχει απόσταση ανάμεσα σε αυτά που επιθυμείς να διδαχτείς και σε αυτά που μπορείς να εφαρμόζεις στην καθημερινότητά σου. Ίσως τέλος, το πρόβλημα να έγκειται στην υλική πλευρά της ζωής σου που έχεις θεοποιήσει τον τελευταίο καιρό και δεν βλέπεις πως πρέπει να κινηθείς σε άλλη βάση αν θέλεις να συνεχίσεις να βλέπεις ανοιχτό δρόμο μπροστά σου. Η λύση σε όλα τα παραπάνω είναι σίγουρα ένα ταξίδι (όσο πιο μακριά τόσο πιο καλά, χωρίς όμως να εξωθείς τα οικονομικά σου σε πλήρη κατάρρευση), η συναναστροφή με άτομα που έχουν μια διαφορετική φιλοσοφία ζωής αφού βάζουν προτεραιότητες με βάση τις επιθυμίες της ψυχής και όχι του σώματος ή της τσέπης και ίσως η σκέψη για στροφή καριέρας. Για να δεις την πόρτα που ανοίγεται μπροστά σου θα χρειαστεί να σηκώσεις το βλέμμα σου από το έδαφος και να ονειρευτείς τι υπάρχει πίσω από το σκοτείνιασμα της Σελήνης, αφού ως αυτόφωτος πλανήτης, η λάμψη της συνεχίζει να υφίσταται ακόμα και αν παροδικά τη χάνεις από τη μάτια σου.\nΗ Σεληνιακή έκλειψη στον 8ο Ηλιακό σου οίκο πραγματοποιείται μια εποχή που αποφάσισες να δράσεις σύμφωνα με τα δικά σου “θέλω” και “μπορώ” θέλοντας να σου υπενθυμίσει πως υπάρχει και ο Άλλος που εκφράζει τη σεξουαλική έλξη, τη σχέση που σε ξυπνά ή σε βαλτώνει, τη συνεργασία που σε εξασφαλίζει ή σε εγκλωβίζει. Δεν θεωρείσαι χαρακτηριστικός εκπρόσωπος των ζωδίων που παρουσιάζουν ευελιξία στη ζωή τους, με αποτέλεσμα να ζορίζεσαι πολλές φορές να κάνεις το επόμενο βήμα στη ζωή σου που ακολουθεί τη λήξη μιας σχέσης ή συνεργασίας. Ήρθε η ώρα να σου υπενθυμίσει κάποιος πως αυτή η προοπτική είναι που σε κάνει να δρας με χαρακτηριστική αργοπορία στη ζωή σου. Θα επένδυες σε μια σχέση με ένα άτομο που φαίνεται έτοιμο να παρατήσει τα πάντα και να κυνηγήσει το όνειρό του κάπου μακριά από το σήμερα προτείνοντάς σου να το ακολουθήσεις; Είσαι έτοιμη να ρισκάρεις σε μια οικονομική συνεργασία που ξεκινά ως πείραμα αλλά θα μπορούσε να αποτελέσει τη μελλοντική σου απασχόληση; Πιστεύεις πως το καλό σεξ προϋποθέτει πέρασμα στο επόμενο επίπεδο της σχέσης σου που μπορεί να περιλαμβάνει και συγκατοίκηση; Να σου τονίσω πως αν οι αποτυχίες του παρελθόντος είναι ακόμα μπροστά στα μάτια σου ολοζώντανες καλά θα κάνεις να κάψεις αυτήν την εποχή, να χορέψεις πάνω στα αποκαΐδια ώστε να ξορκίσεις τα φαντάσματα που δεν σε αφήνουν να δεις την καθαρή εικόνα που προβάλει μπροστά σου ως ένα άτομο ή μια εργασιακή ευκαιρία που σε κάνει να ξεκινήσεις από την αρχή με πνοή αισιοδοξίας.\nΗ Σεληνιακή έκλειψη στον 7ο Ηλιακό σου οίκο δεν είναι ένα αμελητέο γεγονός αφού τεστάρει την πίστη σου σχετικά με την ερωτική σου σχέση, την επαγγελματική σου συνεργασία και γενικότερα τις διαπροσωπικές σου σχέσεις. Ίσως να πρέπει να αναθεωρήσεις κάποιες σκέψεις και απόψεις σου, αφού η γνωστή σου αναδίπλωση ή διπλωματικότητα μπροστά σε σχόλια και παράπονα που δέχεσαι δεν μπορεί να σε γλιτώσει πλέον από τις κακοτοπιές των καυγάδων και της ρήξης κάποιων σχέσεων. Καλό θα ήταν αυτήν την εποχή να φροντίσεις να κλείσεις υποθέσεις που χρονίζουν, θέματα που έχουν σφηνωθεί στο μυαλό σου και δεν σε αφήνουν να κάνεις το επόμενο βήμα στη ζωή σου. Αυτό μπορεί να σημαίνει πως έφτασε η ώρα να ξορκίσεις μια σχέση του παρελθόντος, να σταματήσεις να θεωρείς πως όταν τελειώνει μια ερωτική σχέση μπορεί να υπάρξει η φιλία, πως οι σχέσεις είναι πράγματα που μπορείς να ρυθμίζεις κατά το δοκούν. Ο Άλλος (με τη μορφή του συντρόφου, του αφεντικού, του συναδέλφου, του φίλου) είναι παρών και προσπαθεί να σου αποδείξει πως περιμένει πιο υπεύθυνη στάση απέναντί του. Θα του το δείξεις με μια απόφαση που αποδεικνύει πως παίρνεις σοβαρά αυτό που έχεις αναλάβει ή σε αυτό που έχεις εμπλακεί ή θα γίνεις για ακόμα μια φορά το μικρό παιδί που το μόνο που θέλει είναι να ικανοποιεί την έμφυτη περιέργειά του;\nΗ Σεληνιακή έκλειψη είναι πάντα ένα γεγονός που σε επηρεάζει, αφού ο κυβερνήτης σου Σελήνη χάνεται από το οπτικό σου πεδίο για κάποιο χρονικό διάστημα αφήνοντάς σε μετέωρη σε μια αβεβαιότητα. Αυτήν τη φορά η κρίση χτυπά τον 6ο Ηλιακό σου οίκο και έρχεται να σου τονίσει πως δεν είσαι σουπερ ήρωας, πως έχεις τρωτά σημεία που όταν κάποιος καταφέρει να ανακαλύψει και να τονίσει μπορεί να σε κάνει κουρέλι. Καταρχάς, αυτό που φαίνεται να ξέχασες είναι η υγεία σου, αφού θα πρέπει να κλείσεις έναν κύκλο δραστηριοτήτων και να περάσεις στην επόμενη φάση κατά την οποία οι ρυθμοί σου θα πέσουν, αφού τον τελευταίο καιρό υπερέβαλες. Επιπλέον, φρόντισε να διασφαλίσεις την εργασία σου, αφού μπορεί να υπάρξουν "καλοθελητές" που έχουν ως στόχο να σε διαβάλουν αν κατάφερες τον τελευταίο καιρό να σηκώσεις το κεφάλι σου και να αποδείξεις πως υπάρχουν ακόμα ευκαιρίες μέσα σε μια γενικευμένη κρίση που δεν φοβάσαι να ακολουθήσεις ή εφαρμόσεις. Ίσως πάλι να σου ανατεθεί κάτι νέο στον εργασιακό τομέα που θα σε προβληματίσει, αλλά καλό θα ήταν να αποδείξεις την εργατικότητα και το φιλότιμό σου και να μη δημιουργήσεις εντάσεις και αντιπάθειες. Τέλος, πρόσεχε τις κοινωνικές σου επαφές και συνεργασίες, γιατί δεν είναι όλοι οι άνθρωποι έτοιμοι να θυσιάσουν το εγώ τους για ένα ευρύτερο καλό. Ναι, η διαίσθησή σου δεν πέφτει ποτέ έξω και το γνωρίζεις πολύ καλά. Γιατί να συμβεί το αντίθετο αυτήν τη φορά;\nΗ Σεληνιακή έκλειψη στον 5ο Ηλιακό σου οίκο δεν συμβολίζει μια κακή στιγμή για τη ζωή σου, αφού τονίζει τον τομέα που έχει να κάνει με τα παθιασμένα love affairs, τη θετική σου ανταπόκριση στο ευρύτερο κοινό και τη διάθεση να απασχοληθείς με κάτι δημιουργικό για τη ζωή σου. Θα καταφέρεις να διαχωρίσεις τα φιλικά με τα ερωτικά σου αισθήματα απέναντι στο άτομο που υπάρχει στη ζωή σου αλλά είναι μπερδεμένος ο ρόλος του; Μήπως θα πρέπει να ξεκαθαρίσει αυτή η σχέση ώστε να μην υπάρχουν παρερμηνείες στο μέλλον; Θα καταφέρεις να ξεφύγεις από τις αναστολές σου σχετικά με τις κινήσεις που πρέπει να κάνεις ώστε να απογειώσεις την καριέρα σου; Θα ρίξεις τίτλους τέλους σε μια σχέση που μπορεί να ξεκίνησε πολύ ελπιδοφόρα αλλά τελικά αποδείχτηκε κάτι που δεν μπόρεσε να σε απογειώσει; Με λίγα λόγια, μη φοβηθείς να πεις και να κάνεις αυτά που θέλει η καρδιά σου γιατί δεν είσαι αθάνατη ώστε να έχεις απέραντο χρόνο για να ξοδεύεις μπροστά σε δειλιάσματα και αναστολές.\nΑυτό που φοβάται περισσότερο ένας Παρθένος στη ζωή του είναι να αντιληφθεί πως αυτό που κάνει, αυτό που ζει, αυτό που ακολουθεί έχει χάσει τις λογικές του βάσεις. Βάλτον σε μια σχέση που δεν έχει αρχή, μέση και τέλος και θα τρελαθεί. Δώστου μια δουλειά που δεν βασίζεται στον καθημερινό, σχολαστικό προγραμματισμό και αισθάνεται πως αεροβατεί. Ανέτρεψέ του το πρόγραμμα που ακολουθεί στον καθαρισμό του σπιτιού του και θα πιστέψει πως ήρθε η συντέλεια του κόσμου. Προσέφερέ του ευκαιρίες να βγει εκτός ορίων και καθορισμένου πλαισίου και θα αισθανθεί πως πνίγεται σε μια κουταλιά νερό. Αυτό που καλείσαι να κάνεις σε αυτήν τη Σεληνιακή έκλειψη είναι να ανατρέψεις λίγο την εικόνα σου. Αν η δουλειά σου σε πιέζει, σταμάτα να κριτικάρεις του πάντες για την αργοπορία ή ανακολουθία τους και φρόντισε να διορθώσεις ή επιλύσεις τη δική σου ανασφάλεια μπροστά σε μια επανάσταση. Αν επιστρέφεις κάθε απόγευμα στο σπίτι σου και ακολουθείς το ίδιο σχολαστικό πρόγραμμα βαρυγκωμώντας, φρόντισε να το αλλάξεις ξεκινώντας από τις δικές σου ασχολίες και όχι αναζητώντας νέα θύματα για να ξεσπάσεις τον εκνευρισμό σου. Αν κρύβεις κάποια πράγματα ώστε να καταφέρνεις να διατηρείς την αψεγάδιαστη εικόνα σου, τότε μήπως έφτασε η ώρα να πεις κάτι που θα σοκάρει αλλά ταυτόχρονα θα σε λυτρώσει; Σε σοκάρω με αυτά που σου λέω, αλλά θα μπορούσες να με σοκάρεις με τη σειρά σου αν εφάρμοζες κάτι από τα παραπάνω.\nΜε τη Σεληνιακή έκλειψη στον Τοξότη και 3ο Ηλιακό σου οίκο αισθάνεσαι πως μια ανώτερη φωνή σου μιλάει και σου τονίζει κάποια σημάδια που θα πρέπει να εξετάσεις προσεκτικά ενώ εσύ συνεχίζεις να επιμένεις πως μόνο η λογική μπορεί να δώσει απαντήσεις και λύσεις. Μην αγχώνεσαι, δεν βρίσκεσαι στα πρόθυρα της τρέλας. Αυτό που συμβαίνει είναι πως η αντίληψή σου σχετικά με τη ζωή γενικότερα μεταβάλλεται και θα πρέπει να μάθεις πως δεν υπάρχει μόνο το άμεσο περιβάλλον σου, οι συγγενείς και οι γείτονες, αλλά πως υπάρχει και μια κοινωνία που πάλλεται σε διαφορετικούς ρυθμούς από αυτούς που έχεις εδώ και καιρό αποφασίσει να ακολουθήσεις στη ζωή σου. Σε πιο πρακτικό επίπεδο, θα άλλαζες προορισμό των διακοπών σου επειδή ο σύντροφος σου ζήτησε κάτι τέτοιο; Θα δεχόσουν να επενδύσεις στην υπάρχουσα δουλειά σου δεχόμενη να μετακινηθείς για ένα χρονικό διάστημα στο εξωτερικό που θα κερδίσεις εμπειρία και γνώσεις; Θα απομακρυνόσουν από τη δουλειά σου με στόχο να ξεκινήσεις ένα μεταπτυχιακό που μπορεί να σε οδηγήσει σε στροφή καριέρας; Μήπως τα πάντα είναι στο μυαλό σου τελικά και αυτό που φταίει για την απαισιοδοξία σου είναι πως δεν ακούς το ασυνείδητο κομμάτι του εαυτού σου που φωνάζει για το τέλος της αθωότητας και παιδικότητας;\nΣτις Πανσελήνους είσαι από τα άτομα που αισθάνονται να συντονίζονται με το σύμπαν, αφού ο εσωτερικός σου κόσμος αντιλαμβάνεται τα σήματα που φτάνουν στα αισθητήριά σου με διαφορετικό τρόπο από άλλους ανθρώπους που εξετάζουν τα πάντα εκλογικευμένα. Σε μια Πανσέληνο που συνοδεύεται από Σεληνιακή έκλειψη όπως στη σημερινή περίσταση, έχεις την ευκαιρία να αντιμετωπίσεις τις φοβίες σου γύρω από τον οικονομικό τομέα με τρόπο που ακολουθεί τα βαθύτερα ένστικτά σου. Τον τελευταίο καιρό δρας τόσο safe που θα έλεγε κανείς πως κάνεις το επόμενο βήμα μόνο όταν το τωρινό σου βήμα είναι τόσο στέρεο που κάποιος εξωτερικός παρατηρητής θα έλεγε πως έχεις ήδη βαλτώσει. Και όμως, γνωρίζεις πως το ρίσκο είναι κάτι που μπορεί να σε σκοτώσει, για αυτό προτιμάς να σιγουρέψεις τα κεκτημένα σου και να μην τολμήσεις κάτι που δείχνει εξαιρετικό. Θα σου έλεγα να τολμήσεις να βγάλεις τις παρωπίδες που φοράς και να υποψιάσεις τους γύρω σου πως ετοιμάζεσαι για μια κίνηση που θα ταράξει τα νερά στον οικονομικό και ερωτικό τομέα της ζωής σου, ώστε να τεστάρεις αντιδράσεις. Τώρα προσπάθησε να καταλάβεις τι κρύβει ο καθένας κάτω από τον ενθουσιασμό, την έκπληξη και την ενόχλησή του: αλήθεια ή δόλο; Το ένστικτο θα σε οδηγήσει σε σώφρονες επιλογές σε σύντροφο, συνεργάτη, δουλειά...\nΗ Σεληνιακή έκλειψη στο ζώδιό σου είναι ένα σημάδι πως πρέπει να αλλάξεις κάτι στη ζωή σου και μάλιστα σύντομα. Το καθημερινό σου πρόγραμμα επιδέχεται αναθεώρησης, αφού το τρίπτυχο σπίτι-δουλειά-σπίτι είναι πλέον μια βαρετή πραγματικότητα που δεν αντέχεις να συνεχίζεις να κυλάει με τον ίδιο ρυθμό. Η λύση είναι να ανοίξεις τα μάτια και τα αυτιά σου και να δεις τι γίνεται γύρω σου. Υπάρχουν άλλα άτομα που κάνουν κινήσεις για να βγουν από τα προσωπικά τους αδιέξοδα, και καλό θα ήταν να τα παρατηρήσεις πιο προσεκτικά. Μια νέα γνωριμία ίσως να είναι η απάντηση στο βάλτωμα που αισθάνεσαι, ενώ η απόφαση να επισημοποιήσεις τη σχέση σου μπορεί να λειτουργήσει ως το απαραίτητο ηλεκτροσόκ στη ζωή σου. Αν δεν βλέπεις φως στον επαγγελματικό τομέα, μήπως έφτασε η ώρα να σηκώσεις μπαϊράκι και να πεις τα πράγματα όπως πραγματικά είναι και να σταματήσεις να κρατάς πράγματα μέσα σου που σε λίγο θα δημιουργήσουν έκρηξη οργής; Και κάτι τελευταίο: η ανάμνηση του παρελθόντος είναι όμορφη μέχρι του σημείου που πάει να γίνει και πάλι το παρόν σου. Το μέλλον γράφεται πάντα με νέους μαρκαδόρους γιατί οι παλιοί έχουν ξεθυμάνει...\nΗ Σεληνιακή έκλειψη στον 11ο Ηλιακό σου οίκο είναι το καμπανάκι για να εξετάσεις αν βλέπεις μέλλον ή μήπως έχεις βαλτώσει σε μια πραγματικότητα που όσο πάει σε βυθίζει όλο και πιο βαθιά. Μήπως έφτασε η ώρα να επενδύσεις στους φίλους σου, να βγεις από το σπίτι σου, να αφήσεις στην άκρη απόψεις και εκκρεμότητες που έχουν να κάνουν με τους γονείς ή το σπίτι σου και να εξετάσεις το προσωπικό σου μέλλον; Ίσως πάλι η έκλειψη να λειτουργεί εντελώς αντίστροφα, αφού μπορεί να έχεις εστιάσει στην κοινωνική σου ζωή και έχεις αφήσει στην άκρη πιο πρακτικά θέματα της ζωής σου που χρειάζεται να ενδιαφερθείς πριν γίνουν ένα βουνό το οποίο θα μπορούσε να σε καταπλακώσει. Να σου τονίσω πως η απόσταση ανάμεσα σε μια ερωτική και φιλική σχέση είναι μια πολύ λεπτή γραμμή που αν ξεπεράσεις μπορεί να μπερδευτείς τόσο πολύ που θα αναζητάς λύση σε άτομα εκτός του χορού. Να σε υποψιάσω κάπως διαφορετικά: μήπως αναζητάς ένα άτομο να σε τραβήξει από τη ρουτίνα σου και απλά είναι η ιδέα σου πως ερωτεύτηκες;\nΜε τη Σεληνιακή έκλειψη στο Ηλιακό σου ζενίθ ανακινούνται θέματα που εμπίπτουν στον επαγγελματικό τομέα. Μήπως συναντάς εμπόδια στην προσπάθειά σου να θέσεις όρους, να σχεδιάσεις πορείες και να χαράξεις νέους δρόμους που βασίζονται στις δικές σου γνώσεις και επιθυμίες; Μήπως ξυπνούν φαντάσματα του παρελθόντος και φράζουν το δρόμο σου ή προσπαθούν να βάλουν εμπόδια στην εξωστρέφεια που επιδεικνύεις τον τελευταίο καιρό; Ίσως πάλι όλο το σκηνικό να στήνεται στον ερωτικό ή οικογενειακό τομέα της ζωής σου που ο όρος συναίνεση είναι τόσο αφηρημένος όσο και στην κοινωνία μας που για κάποιους έγινε καραμέλα. Η λύση που σκέφτεσαι σε τέτοιες περιπτώσεις είναι να αλλάξεις πορεία (μια εκδρομή, ένα ταξίδι, μια μετακίνηση κοντά σε συγγενείς σου που σε καταλαβαίνουν), αλλά αυτήν τη φορά ίσως να πρέπει να αντιμετωπίσεις τα προβλήματα face to face. Όποιος δεν μπορεί να σε ακολουθήσει καλύτερα να κατέβει από τη βάρκα σου και να χαράξει τη δική του πορεία. Αφού γνωρίζεις πως έχεις το μαγικό ραβδάκι που ελκύει άτομα κοντά σου, γιατί φοβάσαι να αποχαιρετήσεις κάποια άτομα που κατάντησαν βαρίδια και δεν εξυπηρετούν την εξέλιξή σου;Τίτλος: Τι μας επιφυλάσσει η σημερινή Σεληνιακή έκλειψη; Πως επηρρεάζεται το κάθε ζώδιο;


Πόσα θα δίνατε για το Νο 10 στην πινακίδα του αυτοκινήτου σας;; – Περισκόπηση\nΣτην Ελβετία, όπως αναφέρει το repubblica.it, τα αντίστοιχα με τα δικά μας “μηχανολογικά τμήματα” των ελβετικών καντονιών κάνουν συχνά δημοπρασίες και τα έσοδα από αυτές διατίθενται σε διάφορους σκοπούς.\nΓια παράδειγμα, τον Μάιο στο καντόνι Τιτσίνο (Ticino) οι εκεί τοπικές αρχές κατάφεραν να μαζέψουν περίπου 300 χιλιάδες ευρώ από μια ανάλογη ιστορία δημοπράτησης. Το προηγούμενο… ρεκόρ πάντως είχε σημειωθεί στο καντόνι Βαλέ (Valais), στο οποίο κάποιος πλήρωσε περίπου 139.00 χιλιάδες ευρώ για να αποκτήσει το δικαίωμα να χρησιμοποιεί την πινακίδα με τον αριθμό 1 στο αυτοκίνητό του.\nΣτο καντόνι Τσουγκ, που αντιμετωπίζει προβλήματα με τα οικονομικά του (συμβαίνει και στην Ελβετία!), μαζεύτηκε συνολικά περίπου μισό εκατομμύριο ευρώ. Να σημειωθεί πως η κατ’ αποκοπή φορολογία για επιχειρήσεις και πλούσιους φορολογουμένους στην περιοχή είναι στο 9%. Και επειδή τα πράγματα δεν πάνε καλά οι αρχές σκοπεύουν να το αυξήσουν κατά 1% και να το πάνε στο 10%, μετά από πολλή σκέψη και με το μυαλό τους στο να μην χάσει η περιοχή τους το πλεονέκτημα της χαμηλής φορολόγησης.\nΗ ματαιοδοξία έχει το κόστος της και από ότι φαίνεται στην Ελβετία το έχουν πάρει χαμπάρι εδώ και καιρό και (αφού μπορούν) βγάζουν λεφτά από αυτήν, για λογαριασμό του Κράτους και των καντονιών…\n← Άστατος καιρός για την Καθαρά Δευτέρα → Τα δυο προαπαιτούμενα, το χρέος και αντί για κούρεμα… θα πάρουν την ψαλίδα!


Παιδιά που βιώνουν συνθήκες ψυχικής υγείας | Ψυχική Υγεία Τέξας\n1 στα 4 παιδιά θα έχουν ψυχική ασθένεια κατά την παιδική τους ηλικία 1.\nΤα παιδιά, όπως και οι ενήλικες, μπορούν και ζουν με συμπτώματα ψυχικής υγείας. Οι εθνικές στατιστικές δείχνουν ότι ένα στα τέσσερα παιδιά θα έχει ψυχική ασθένεια κατά την παιδική του ηλικία. Ως ενήλικες, μπορούμε να δώσουμε ιδιαίτερη προσοχή στη διάθεση, τα συναισθήματα και τις συμπεριφορές ενός παιδιού για να γνωρίζουμε πότε μπορεί να χρειαστεί βοήθεια ψυχικής υγείας. Τα παιδιά που διαγιγνώσκονται και αντιμετωπίζονται νωρίς είναι πιο πιθανό να έχουν καλύτερη ποιότητα ζωής στο σπίτι και στις κοινότητές τους.\nΤα συμπτώματα μπορεί να είναι δύσκολο να παρατηρηθούν στα παιδιά, καθώς δεν φαίνονται πάντα τα ίδια όπως και στους ενήλικες. Συχνά, τα συμπτώματα των ψυχικών υγειονομικών καταστάσεων εκδηλώνονται στα παιδιά ως αλλαγές στη συμπεριφορά, επειδή τα μικρά παιδιά δεν είναι σε θέση να διατυπώσουν με τα λόγια τους πώς αισθάνονται ή τι σκέφτονται.\nΣυνηθισμένα σημεία και συμπτώματα ψυχικής υγείας σε παιδιά\nΣυχνά ταραχές δεν είναι τυπικά για την ηλικία τους\nΥπερβολική συμπεριφορά ανυπακοής / ανυπακοής\nΕνώ αυτά είναι μερικά κοινά συμπτώματα, δεν έχουν όλα τα παιδιά τα ίδια συμπτώματα. Είναι σημαντικό να παρατηρήσετε αλλαγές από τις τυπικές συμπεριφορές ενός παιδιού.\nΗ κακοποίηση παιδιών περιλαμβάνει τέσσερις μεγάλες κατηγορίες: σωματική κακοποίηση, παραμέληση, σεξουαλική κακοποίηση και συναισθηματική κακοποίηση. Είναι σημαντικό να αναγνωρίσετε το Σημάδια και συμπτώματα των διαφόρων τύπων κακοποίησης παιδιών. Εάν υποψιάζεστε οποιαδήποτε μορφή κακοποίησης παιδιών, είναι νόμος του Τέξας να το αναφέρετε για να διατηρήσετε το παιδί ασφαλές[Texas Family Code Section 261.101 (a)]. Η αποτυχία αναφοράς ύποπτης κακοποίησης παιδιών αποτελεί ποινικό αδίκημα.\nΕάν υποψιάζεστε ότι συμβαίνει κακοποίηση παιδιών, αναφέρετέ το στο Τμήμα Οικογενειακών Προστατευτικών Υπηρεσιών καλώντας την 24ωρη τηλεφωνική γραμμή κακοποίησης χωρίς χρέωση στη διεύθυνση 1-800-252-5400 από οπουδήποτε στις Ηνωμένες Πολιτείες για να αναφέρετε κακοποίηση ή παραμέληση που συνέβη στο Τέξας. Μπορείτε επίσης να αναφέρετε διαδικτυακά.\nΕπιπλέον, μπορείτε να καλέσετε την Εθνική Γραμμή Εθνικής κακοποίησης παιδιών (800) 4-Α-Παιδί (800-422-4453).\nΠερισσότερες πληροφορίες για τα παιδιά που βιώνουν παθήσεις ψυχικής υγείας\nΥπάρχουν πολλοί πόροι διαθέσιμοι για παιδιά που αντιμετωπίζουν συμπτώματα ψυχικής υγείας και τις οικογένειές τους. Επίσκεψη:\nΥγεία και Ανθρώπινες Υπηρεσίες του Τέξας (HHS) – Ψυχική υγεία των παιδιών.\nΥπηρεσίες Υγείας και Ανθρώπων του Τέξας (HHS) για έναν οικογενειακό οδηγό σχετικά με τη χρήση των υπηρεσιών ψυχικής υγείας των παιδιών.\nΕθνική συμμαχία για την ψυχική ασθένεια (NAMI) για περισσότερα σχετικά με το τι πρέπει να κάνετε εάν το παιδί σας αντιμετωπίζει συμπτώματα ψυχικής υγείας.\nΒασικά στοιχεία της Εθνικής Συμμαχίας για την Ψυχική Ασθένεια (NAMI): Ένα μάθημα 6 συνεδριών (διαδικτυακά ή αυτοπροσώπως) για γονείς και άλλους φροντιστές παιδιών που ζουν με συμπτώματα ψυχικής υγείας.\nΗλεκτρονική ηλεκτρονική εκπαιδευτική ενότητα σχετικά με τη συμπεριφορική ευαισθητοποίηση σχετικά με τις σοβαρές συναισθηματικές διαταραχές στα παιδιά.\nΚοινοπραξία ψυχικής υγείας των παιδιών του Τέξας για υποστήριξη παρόχου και ευκαιρίες εργατικού δυναμικού, καθώς και ευκαιρίες έρευνας.\nΒοήθεια για γονείς Hope for Kids: Αυτός ο ιστότοπος παρέχει πρόσβαση στην εκπαίδευση γονέων και πόρους για οικογένειες. Υπάρχουν άμεσες συνδέσεις με υπηρεσίες παρέμβασης σε κρίσεις και βοήθεια για τον εντοπισμό της θεραπείας χρήσης ουσιών, τη θεραπεία ψυχικής υγείας, τις υπηρεσίες ανάπτυξης παιδιών, τις υπηρεσίες φροντίδας παιδιών και τις νομικές υπηρεσίες.\nΠλοηγηθείτε στο Life Texas για περισσότερες πληροφορίες σχετικά με το πού να ξεκινήσετε εάν το παιδί σας λάβει διάγνωση.\nΠλοηγηθείτε στο Life Texas για περισσότερες πληροφορίες σχετικά με το πότε θα λάβετε βοήθεια ψυχικής υγείας για παιδιά.\nCDC – Ψυχική υγεία των παιδιών.


Tanno - Ξενοδοχεία\nTanno: Αναζήτηση ξενοδοχείων\nΔείτε ξενοδοχεία για Tanno στο χάρτη\nTanno: Εξερευνήστε την πόλη\nTanno: Αυτός ο φιλόξενος προορισμός έχει κάτι για όλους. Παρόλο που δεν υπάρχουν πολλά γνωστά αξιοθέατα στην περιοχή (Tanno), δεν θα χρειαστεί να πάτε μακριά, για να επισκεφτείτε μέρη όπως: Ιστορικό Μουσείο Πίερσον και Ιστορικό Μουσείο Μιντ του Κιτάμι. Μπορείτε, αν θέλετε, να εξερευνήσετε τη γύρω περιοχή και να δείτε αξιοθέατα, όπως: Κέντρο Αναψυχής Kitami Family Land.\nTanno: Πού να μείνετε\nΕίτε σκοπεύετε να μείνετε πολύ, είτε μόνο για ένα σαββατοκύριακο, ο προορισμός αυτός (Tanno) διαθέτει το κατάλληλο ξενοδοχείο για εσάς. Μπορείτε να βρείτε έως και 14 προσφορές για καταλύματα στην περιοχή (Tanno) στη Hotels.com, ορισμένα εκ των οποίων με έκπτωση έως και 20%. Έχουμε τιμές δωματίων που ξεκινούν από 17 USD τη νύχτα και παρακάτω θα βρείτε τα ξενοδοχεία αναλυτικά με βάση την αξιολόγηση με αστέρια σε Tanno, καθώς και στη γύρω περιοχή:\nTanno: Τρόποι μετάβασης\nΠετάξτε σε: Memanbetsu (MMB), 17,1 χλμ. από το κέντρο της πόλης (Tanno).\nTanno: Τι να δείτε στη γύρω περιοχή\n• Ιστορικό Μουσείο Πίερσον (7 χλμ. από το κέντρο της πόλης)\n• Ιστορικό Μουσείο Μιντ του Κιτάμι (7,2 χλμ. από το κέντρο της πόλης)\n• Κέντρο Αναψυχής Kitami Family Land (10,5 χλμ. από το κέντρο της πόλης)


Η δύναμη της ύπαρξης ebooks.gr\nΑρχική» Η δύναμη της ύπαρξης\nΜεταφραστής : Καβαρατζή Θεοδώρα, Γεράση Δήμητρα\nISBN : 960-256-683-3\nΑφού ξεπέρασα το όριο των τριάντα βιβλίων, αισθάνομαι την ανάγκη να ξεκαθαρίσω το θέμα του ηδονισμού. Αν έπρεπε να το περιορίσω σε μία ερώτηση, αυτή θα ήταν προφανώς η ερώτηση του Σπινόζα: Τι μπορεί να κάνει το σώμα; Στην οποία θα πρέπει να προσθέσω την εξής: Πώς έγινε το αγαπημένο φιλοσοφικό αντικείμενο; Και στη συνέχεια απανωτά ερωτήματα: Πώς να σκεφτεί κανείς ως καλλιτέχνης; Με ποιον τρόπο μπορεί να τοποθετηθεί η ηθική στο αισθητικό επίπεδο; Πόσος χώρος μένει για τον Διόνυσο σ' έναν πολιτισμό απόλυτα υποταγμένο στον Απόλλωνα; Ποια είναι η φύση της σχέσης μεταξύ ηδονισμού και αναρχισμού; Με ποιους τρόπους μπορεί να εφαρμοστεί μια φιλοσοφία; Σε τι μπορεί να ελπίζει το σώμα των μεταμοντέρνων βιοτεχνολογιών; Ποια είναι η σχέση μεταξύ βιογραφίας και συγγραφής ως προς τη φιλοσοφία; Βάσει ποιων αρχών έχουν κατασκευαστεί οι φιλοσοφικές μυθολογίες; Πώς θα αποχριστιανοποιηθείη δυτική επιστήμη; Είναι δυνατό να υπάρξουν νέες κοινότητες;\nΟι απαντήσεις σ' αυτά τα ερωτήματα απαιτούν μια σειρά αναπτύξεις που συνιστούν μια ριζοσπαστική υπαρξιακή σκέψη. Εξ ου και η καλλιτεχνική υποκειμενικότητα, η ενδοκοσμική ηθική, η ελευθεριακή πολιτική, ο νιτσεϊσμός της Αριστεράς, ο αισθησιοκρατικός υλισμός, ο χαροποιός ωφελιμισμός, ο ηλιακός ερωτισμός, η προμηθεϊκή βιοηθική, το φαουστικό σώμα, το υπαρξιακό άπαξ, η φιλοσοφική ζωή, η εναλλακτική ιστοριογραφία, η μεταχριστιανική αθεολογία, τα ηδονιστικά συμβόλαια, που προσφέρουν ισάριθμες ευκαιρίες για να αναζωογονήσουμε τους μελαγχολικούς καιρούς μας με την πρόταση μιας σκέψης για ζωή.